टटका खबर,4मार्च 2018, अतवार – टटका खबर\nराज्यसभा चुनाव में जेटली के मैदान में उतार सकेले भाजपा\nलखनऊ 04 मार्च (वार्ता) संख्या बल का लिहाज से भारतीय जनता पार्टी खातिर बहुते खास होखे जा रहल राज्यसभा चुनाव में केन्द्रीय मंत्री अरूण जेटली के अलावा राज्य के कुछ अउरियो कद्दावर नेतन का नाम पर सोच विचार हो रहल बा.\nयूपी से राज्यसभा के दस गो सीट पर चुनाव के अधिसूचना काल्हु सोमार का दिने जारी होखी आ जरूरी भइल त 23 मार्च के चुनाव करा लीहल जाई. अगर उमीदवार दसे गो रहीहें त सभे निर्विरोध चुना जइहें.\nभाजपा गोल के संभावित उम्मीदवारन में पिछला विधानसभा चुनाव हार चुकल आ गोल के प्रदेश अध्यक्ष रहल लक्ष्मी कांत बाजपेई के नाम सबले ऊपर बा. इहो देखे के बा कि मशहूर फायर ब्रांड नेता विनय कटियार के फेरु राज्यसभा जाए के मौका भाजपा देत बिया कि ना. एह बीचे सगरी गोलन में गुटबाजी जोर पकड़े लागल बा.\nहम के असली कार्यकर्ता अबहियों राजग का साथ : नरेंद्र\nपटना 04 मार्च (वार्ता). राष्ट्रीय जनतांत्रिक गठबंधन (राजग) से नाता तूड़ के राजद का साथे गठबंधन में शामिल होखे के हिन्दुस्तानी आवाम मोर्चा के राष्ट्रीय अध्यक्ष जीतन राम मांझी के फैसला के अदूरदर्शी आ अलोकतांत्रिक बतावल कार्यकारिणी सदस्य नरेन्द्र सिंह के कहना बा कि हम गोल के असली कार्यकर्ता अबहियों राजग का साथे बाड़ें.\nबिहार में मंत्री रहल आ हम कार्यकारिणी के सदस्य नरेन्द्र सिंह पटना में बोलावल संवादादता सम्मेलन में कहलन कि जीतन मांझी आपन फैसला करे से पहिले गोल के कवनो बड़का पदाधिकारी भा कार्यकारिणी सदस्य से राय विचार ना कइलन.\nदोसरा तरफ राजग में अबहियों मौजूद राष्ट्रीय लोक समता पार्टी के राष्ट्रीय अध्यक्ष उपेन्द्र कुशवाहा के कहना बा कि जीतन माँझी के अलगा भइला के असर ज होखहीं के बा. हालांकि एगो सवालका जवाब में इहो कहलन कि राजद से रालोसपा के गठबंधन होखे के संभावना के बाति एकदमे बेबुनियाद बा. एकर कवनो सवाले नइखे उठत.\nबलिया में सड़क हादसन में चार जने के मौत, चार जने घवाहिल\nबलिया 04 मार्च (वार्ता). बलिया जाला के रसड़ा कोतवाली इलाका में भइल एगो सड़क हादसा में कार से जात रसड़ा नगरपालिका के वार्ड नम्बर बीस के बनिया बांध निवासी मेदांती देवी, कलावती देवी, आ कार चालक धनंजय के ठाँवे पर मौत हो गइल जबकि सोनी आ शालिनी का साथही मोटरसाइकिल सवार मनोज आ प्रेम बहादुर घवाहिल हो गइलें. कार सवार लोग गाजीपुर के अमवा के सती माई के दर्शन-पूजन क के सवटत रहल जब मुडेरा गांव का लगे एगो मोटरसाइकिल से टकरइला का बाद कार सड़क पर पलट गइल.\nएगो दोसरा हादसा में सुखपुरा इलाका के सुखपुरा बेरुआरबारी सड़क पर बाजार से घरे जात कुम्हिया गांव के 60 बरीस उमिर के शांति उपाध्याय के एगो मोटरसाइकिल वाला धक्का मार दिहलसि. घवाहिल शांति के अस्पताल ले गइला पर डॉक्टर उनुका के मरल घोषित क दिहले.\nशराब पीके नाचत प्रखंड प्रमुख गिरफ्तार\nभभुआ 04 मार्च (वार्ता) कैमूर जिला के दुर्गावती इलाका के डिडिखली बाजार में शराब पीके नाचत दुर्गावती प्रखंड के प्रमुख धर्मेंद्र गुप्ता के पुलिस मौके पर से गिरफ्तार कर लिहलसि.\nबतावल जात बा कि धर्मेंद्र गुप्ता दुरका हाली शराब पीए का मामिला में धराइल बाड़न.\nउपचुनाव में सपा प्रत्याशियन के समर्थन दिहलसि बसपा\nगोरखपुर 04 मार्च (वार्ता). उत्तर प्रदेश के गोरखपुर आ फूलपुर संसदीय क्षेत्रन में होखत उपचुनाव में बसपा एलान क दिहलसि कि ओकर समर्थन सपा उम्मीदवारन के रही जेहसे भाजपा के हरावल जा सके.\nएह पर भाजपा के प्रदेश अध्यक्ष महेन्द्र नाथ पान्डेय पत्रकारन के सम्बोधित करत कहलन कि बसपा सुप्रीमो मायावती ऊ दिन भुला गइली जब लखनऊ गेस्ट हाउस में भाजपा उनुकर जान बचवले रहुवे. कहलन कि सपा के समर्थन दे के मायावती आपन गिरत लोकप्रियता के अउरी गिरा दिहली. पिछला लोकसभा चुनाव में एको सीट ना जात पावे वाली बसपा घबरा गइल बिया. दलित समाजो जाल गइल बा कि मायावती दलित के बेटी ना हो के दौलत के बेटी हई.\nअगिला दू बरीस में पांच लाख नवहियन के नौकरी देबे के एलान कइनी योगी जी\nइलाहाबाद,04 मार्च (वार्ता). उत्तर प्रदेश के मुख्यमंत्री योगी आदित्यनाथ नवाबगंज इलाका में फूलपुर उपचुनाव में पार्टी प्रत्याशी कौशलेन्द्र सिंह पटेल के समर्थन में बोलावल एगो जनसभा के संबोधित करत कहनी कि उनुकर सरकार अगिला दू बरीस में पांच लाख नवहियन के रोजगार देबे वाली बिया. आ लखनऊ के इन्वेस्टर्स समिट में मिलल सफलता से प्रदेश के 25 लाख नवहियन ला रोजगार के दरवाजा खुल गइल बा. कहनी कि जइसे त्रिपुरा में बँवारा गोलन के लाल रंग ढह गइल ओही तरह यूपी में समाजवादीओ गोल के लाल टोपी के अंत हो जाई.\nदेवरिया में बाबा साहब के मूर्ति फेरु लगा दीहल गइल\nदेवरिया, 04 मार्च (वार्ता). देवरिया के रामपुर कारखाना इलाका के पकड़ी बुजुर्ग गाँव में होली का दिने अनेरियन के तूड़ल बाबा साहब अम्बेडकर के मूर्ति का जगहा आजु पुलिस नया मूर्ति लगवा दिहलसि. मूर्ति तूड़े वालन का खिलाफ मामिला दर्ज क के पुलिस ओह लोग के गिरफ्तार करे ला खोजत बिया.\nबस्ती में घरेलू विवाद में बाप बेटा फांसी लगा लिहलें\nबस्ती 04 मार्च (वार्ता) बस्ती जिला के पैकोलिया इलाका में घरेलू विवाद का चलते जोकहा गांव के बंशीधर पाण्डेय आ उनुकर बेटा सुनील पाण्डेय फांसी लगा के जान दे दिहलें. लाश के पोस्टमार्टम ला भेज के पुलिस मामिला के छानबीन करत बिया.\nफतेहपुर अटवां हाल्ट टीसन के सुंदरीकरण के शुरुआत\nगाजीपुर 04 मार्च (वार्ता) रेल राज्य मंत्री आ दूरसंचार मंत्री (स्वतंत्र प्रभार) मनोज सिन्हा आजु गाजीपुर जिला के फतेहपुर अटवां हाल्ट टीसन के सुंदरीकरण करे के उद्घाटन बटन दबा के कइलन.\nएह मौका पर रेल राज्य मंत्री कहलन कि कई रेल मार्गन के दोहरीकरण के काम तेजी से चलत बा. वाराणसी छपरा रेलखंड पर एही महीना से इलेक्ट्रिक ट्रेन चलल शुरू हो जाई. कहलन कि जल्दिए हवाईओ अड्डा के शिलान्यास होखे वाला बा.\nगोरखपुर में ट्रेन से कटा के नवही के मौत\nगोरखपुर 04 मार्च (वार्ता). गोरखपुर के चिलुआताल इलाका के चिउटहा गांव के 30 बरीस उमिर के अमर गोंड़ रेलवे लाइन पार करत घरी कवनो ट्रेन का चपेटा में आ के कटा गइल आ ओहिजे ओकर मौत हो गइल. बतावल जोत बा कि ओकर दिमागी हालत ठीक ना रहत रहुवे.\nभदोही में पुलिस का नाक का नीचे से लाखन के चोरी\nभदोही 04 मार्च (वार्ता). भदोही शहर कोतवाली इलाका में कस्बा पुलिस चौकी से कुछेके डेग पर रहल मर्यादपट्टी के नीरज के गहना दुकान में सेंह मारि के करीब आठ किलो चांदी के गहना चोरो लीहल गइल बा. पुलिस दुकान में लागल सीसीटीवी कैमरा के फुटेज से अपराधियन के चिन्हे के कोशिश करत बिया. होली का चलते दू दिन से दुकान बंद रहुवे. आजु सबेरे देखल गइल कि दुकान के देवार में सेन्ह लगावल गइल बा.\nश्री श्री के अयोध्या आए पर रोक लगावे के माँग कइलन डा. राम विलास वेदान्ती\nगोरखपुर 04 मार्च (वार्ता). भाजपा सांसद रह चुकल आ श्री राम जन्मभूमि न्यास से जुड़ल डा. राम विलास वेदान्ती आजु यूपी सरकार से माँग कइलन कि श्री श्री रविशंकर के अयोध्या आवे पर रोक लगावल जाव. दिल्ली जाए से पहिले पत्रकारन से बतियावत डा़ वेदान्ती के कहना बा कि श्री श्री के अयोध्या मामिला से कवनो लेना देना नइखे. आ उनुका दखल के आन्दोलन से जुड़ल कवनो आदमी नइखे सकारे वाला.\nबस्ती के चीनी मिलन से 37 करोड़ रूपिया के वसूली होखी\nबस्ती 04 मार्च (वार्ता). बस्ती जिला के दू गो चीनी मिलन पर गन्ना के दाम आ कमीशन के बकाया 37 करोड़ रूपिया वसूलल जाई. गन्ना आयुक्त संजय भूसरेड्डी जिला प्रशासन से दुनु मिलन का खिलाफ आरसी जारी करे के निर्देश दिहले बाड़न. गोविन्द शुगर लिमिटेड वाल्टरगंज पर 27 करोड़ 58 लाख 85 हजार रूपिया आ बन्द पड़ल बस्ती शुगर मिल्स कम्पनी लिमिटेड पर दू करोड़ 35 लाख 66 हजार रूपिया बकाया बा. एह बकाया पर सूद ऊपर से बाकी बा.\nसिद्धार्थनगर में फर्जी आधार कार्ड बनावे वाला गिरोह के तीन जने गिरफ्तार\nसिद्धार्थनगर 04 मार्च (वार्ता) सिद्धार्थनगर के त्रिलोकपुर इलाका के चंदन जोत गांव में शिविर लगाके फर्जी पहचान पत्र का मदद से फर्जी आधार कार्ड बनावत तीन गो आदमी – जहाँगीर, इलियास, आ शिवम – के गिरफ्तार क के पुलिस ओहनी से कम्प्यूटर, प्रिंटर आ फिंगर स्कैनिंग मशीन वगैरह बरामदकइले बिया. तीनो डुमरियागंज इलाका के हउवें सँ.\nTags: उपचुनाव, गाजीपुर, गोरखपुर, देवरिया, बलिया, बसपा, बस्ती, भदोही, भभुआ, भाजपा, योगी आदित्यनाथ, राज्यसभा चुनाव, राम विलास वेदान्ती, श्री श्री रविशंकर, सपा, सिद्धार्थ नगर


जांच चलत रहेला आ घपला होत रहेला | Anjoria's Weblog\nआजुकाल रोज सरकार के ओर से एगो आश्वासन दिहल जाला – अगर कहीं गलती भइल होखी त ओकर जांच होई. जांच चलत रहेला, नतीजा कबहुओं सामने ना आवे. जेतना गलत काम होला सबके शुरुआत जांच से होला आ खत्म ई नतीजा से होला कि कवनो गलती नइखे भइल. सरकारी धन के कवनो दुरुपयोग नइखे भइल, भा खाली कुछ मामूली नियम के चाहे कहीं प्रक्रिया के उल्लंघन भइल बा. प्रक्रियो में सरकार के मंशा ठीके रहे. सम्बन्धित मंत्री, अफसर आदि के इरादा खराब ना रहे. काम तेज गति से पूरा करे खातिर आ बजट के प्रोपर उपयोग करे खातिर ई सब चले ला. जांच एजेन्सीज के काम ह जांच कइल आ सरकार के काम ह विकास के काम के तेजी से पूरा कइल. मार्च में त करोड़ो अरबों रुपया के सरकार अलग अलग संस्था के दे के लेप्स होखे से बचा लेले आ धीरे धीरे जांच चलत रहे ला.\nसरकार हर जांच के बाद कहेले कि जे दोष कइले बा लोग ऊ लोगन के छोड़ल ना जाई. दोषी के सजा जरूर मिली. सरकारी धन वसूलल जाई. लेकिन कुछ होला ना. कई बेर जांच के बाद रिपोर्ट के बारे में अफसर भा मंत्री कह देला – हम त अबे जोईन कइले बानी ई हमरा आवे से पहिले के मामला ह. जियादा होशियार मंत्री-अफसर कहेले – मामला के बारे में हमरा त मालूमे ना रहे ई त आप बतवनी हं त पता चलल. अबहींए चेक करऽ तानी. दोषी बांची ना. मगर दोषी बच जाला. जे बेसी खुर्राट होला ऊ पहिलका सरकार पर दोष मढ़ देला आ जनता के धन्यवाद दे देला कि ऊ ओइसन नकारा सरकार के उखाड़ के बिग दिहलस. जांच चलत रहेला. सरकारो चलत रहेले. घपला, घोटाला, भ्रष्टाचारो चलत रहेला. सरकार कड़ा कदम उठावे के घोषणा करेले. कठोर निर्णय लेवे के किरिया खाले. ज्यादा कहला पर सरकार विदेशी हाथ होखे के गीत गावे लागे ले. सरकार कहेले कि कुछ देश में अस्थिरता पैदा करे के चाहऽतारे सन, हम एकनी के सफल ना होखे देब. जांच से जांच एजेन्सी व मीडिया के फायदा होला. जांच रिपोर्ट लीक क के मीडिया टी आर पी आ पत्रिका के बिक्री बढ़ा लेला. जांच जारी रहेला अउर भ्रष्टाचारो जारी रहेला. घोटालो जारी रहेला आ घपलो जारी रहेला. ई जान जाईं कि जांच आ घपला में उहे सम्बंध बा जे फूल आ ओकर सुंदरता में बा. काहे कि जे घपला ना होई त जांच कवन बात के आ जब जांचे ना होई त घपला के स्टैंडर गिर जाई.


गोरखपुर भाइसौली में फायरिंग से एगो नवही के मौत – टटका खबर\nगोरखपुर भाइसौली में फायरिंग से एगो नवही के मौत\nगोरखपुर के भाईसौली गाँव आइल एगो बारात में फायरिंग का दौरान एगो नवही अमित के गोली लाग गइल. घवाहिल अमित के मौत अस्पताल जाए का रास्ता में हो गइल. अमित घराती पक्ष से रहले जबकि फायरिंग दुल्हा के भाई मोनू चतुर्वेदी करत रहलन.\nTags: गोरखपुर, भाईसौली


Whenaboy reached the city after leaving the village read how the experience was Bhojpuri: जब गांव से निकल के शहर पहुंचल एगो लइका, पढ़ीं कइसन रहल तजुर्बा– News18 Hindi\nकबो-कबो हमरो मन करsता कि गाँव के दुआर पर एगो कोना में खोंपी आ पलानी होखे. खूँटा पर गाय-बछरू बान्हल जाय. खाँटी दूध मिले. गाय के गोबर वाला खाद से फरहरी लागे आ ताज़ा तरकारी मिले. दुआर पर एगो-दूगो पेड़ लागे आ प्राणवायु ऑक्सीजन मिले. त हमार माई ठीके कहत रहे कि बबुआ हो जनमधरती से ना कटे के, ना छोड़े के, बुरा वक्त में ओही जी लौटे के पड़ेला.\nहमरा ईयाद बा जब हम छठवां-सातवाँ में पढ़त रहीं त माई हर साल गरमी आ जाड़ा के छुट्टी में बहरा से गाँवे निकल जाय. एकरा अलावे भी महिना-दू महिना पर गाँवे चलिए जाय. ओकर परान गाँवे में बसत रहे.\nहम नया-नया शहर में आइल रहीं. शहर माने रेनूकूट, सोनभद्र, उत्तर प्रदेश. हमरा बुझाय जे गाँव में बुरबक भा मजबूर लोग रहेला. जे चाल्हाक बा, तेज बा, सफल बा, प्रतिभावान बा उ शहर भागेला, शहर में बसेला. शहर में ओकरा बिल्डिंग पिटाला. उ हमार लड़िकबुद्धि रहे, बाद में त मजबूरी. कबो पढ़े खातिर, कबो नोकरी खातिर, कबो कुछ त कबो कुछ खातिर शहरे-शहर छिछिअइनी. अफ्रीका-यूरोप ले गइनी. धावते बानी, ना जाने कहिया से.\nबस कोरोना में गोड़ तूड़ के बइठे के पड़ल बा. एकरा के लॉकडाउन कहाता. लॉकडाउन में ढेर लोग के गाँवे भागल देखनी ह. ढेर लोग के कहल सुनत बानी कि अब गाँवे में रहल ठीक बा.\nमाई के बतिया बेर-बेर मन परsता आ मन परsता हमार गाँव. हमार स्टेशन दिमाग में नाचsता.\nई सिवान, रघुनाथपुर थाना के कौसड़ स्टेशन ह मगर आजो इहां से ना कवनो ट्रेन गुजरेला, ना बस. आजो ई गाँवे बा. हमार गाँव. सरयू (घाघरा नदी) के किनारे गाँव के दक्षिण में जवन बांध बा उ 20 फीट चौड़ी पक्की सड़क में तब्दील हो गइल बा. एह से विकास के कई गो अउर गुंजाइश बनत बा. बिजली बत्ती भी कम से कम बीस घंटा रहते बा. पानियो लोग खरीद के पीये लागल बा. कुछ घर में एसियो लागल बा. ओसारा भा बगइचा में बेना डोलावत लोग अब नज़र नइखे आवत.\nहालाँकि कुछ लोग के माली हालत अभियो बहुत खराब बा. हमरा आपन एगो शेर मन पड़त बा-\nअंजोर देख के मड़ई बहुत डेराइल बा ...\nगाँव में हम बहुत कम रहल बानी बाकिर गाँव हमरा भीतर हमेशा रहल. हमरा हर रचना, हमरा हर संस्कार, हमरा जीवन शैली में रहल. इहाँ तक कि जवना महानगर भा महादेश में गइनी, आपन गाँव लेले गइनी. 1993 में हम अपना गाँव के बायोग्राफी लिखनी- कौसड़ का दर्पण. ओकर सारांश पोस्टर के रूप में तब होली के आस-पास कई गो गाँव के देवाल पर चिपकल रहे. तब हम आईएससी पास कइले रहनी. हमरा गाँव में 29 गो जाति के लोग रहेला. गाँव के बॉयोग्राफी के बहुत सारा हिस्सा हम पद्य में भी लिखनी. ओह में जातियन के जिक्र कुछ अइसे बा –\nनाउ, पंडित, लाला, ठाकुर ...\nलमहर कविता बा जवना में कौसड़ के लोग के जनजीवन के विभिन्न बिंदुअन के छूवे के प्रयास कइल गइल बा.\n1993 में हम जवन जनगणना कइले रहनी, उ हमार खुद के शौकिया प्रोजेक्ट रहे. गाँव के जाने के रहे ठीक से.3महीने तक लागल रहनी. गर्मी के महीना रहे. कई बार सिवान के चक्कर लगावे के पड़ल गाँव से संबंधित कागजात खातिर.\nहमरा से 20 साल पहिले ई काम हमरे गाँव के एगो वैज्ञानिक फूलदेव सहाय जी कइले रहनी. उहाँ के आत्मकथा में एगो अध्याय ‘’ मेरा गाँव कौसड ‘’ भी बा. हालाँकि तब ओह किताब के भा जनगणना के बारे में हमरा कवनो जानकारी ना रहे. जब हम आपन काम शुरू कइनी आ लोग से मिलल-जुलल शुरू कइनी त हमरा गाँव के गणेश सिंह ओह किताब के जानकारी दिहले, बल्कि उ किताबो उपलब्ध करवले. गणेश जी ओह जनगणना में फूलदेव सहाय के सहयोगी रहलें.\nअपना गाँव के चौहद्दी के बात करीं त पूरब में गभिराड़, पश्चिम में बड़ुआ, उत्तर में पंजवार आ दक्षिण में घाघरा नदी बा. पंजवार हीं मुख्य सड़क बा जवन सिवान या छपरा, पटना से कनेक्ट करेला. पंजवार से डेढ़-दू किलोमीटर अंदर बा गाँव के लोग के रेसिडेंशियल एरिया. पंजवार रोड से लेके रेसिडेंशियल एरिया तक खेत बा. एही खेतन के बीच एगो खाड़ी बा जे दक्षिण में घाघरा नदी से कनेक्ट हो जाला. खाड़ी के निर्माण खेत के सिंचाई खातिर कइल गइल बा. एह खेत के कुछ भूभाग के चंवरा कहल जाला. खाड़ी ओह पार (पूरब दिशा में) के खेत के डीह पर के खेत कहल जाला आ दक्षिण में घाघरा नदी के किनारे वाला खेतन के दियर / दियारा कहल जाला. गेहूँ, धान, अरहर, जौ, बाजरा, मक्का, तरकारी आ दियर में ऊंख (गन्ना) के खेती होला. मक्का या मकई के बाल अगोरे खातिर मचान पर रात में सूते या दिन भर गपियावे के बचपन के कई गो संस्मरण जेहन में बा. हल अउर हेंगा के कहानियो ईयाद बा जवना के आज ट्रैक्टर रिप्लेस कर देले बा. गाय आ भईंस खातिर सांड़ आ भईंसा के ‘’ कर छो-कर छो ’’ कर के तलाशे के रोचक किस्सा-कहानी आ बचपन के जिज्ञासु मन में एह बाबत उठत तमाम सवालन के जबाब अपना बालमण्डली में खोजे आ विचित्र-विचित्र जबाब के ठहाकन से गुलजार याद भी बा हमरा साथे जवन शहर आ मेट्रो के बच्चा लोग खातिर त दुर्लभे बा.\nतब खाना बनावे खातिर लगभग सभ घर में माटी के एक मुंहा आ दू मुंहा चूल्हा हीं होत रहे जवना में ईंधन के रूप में रहेठा या चइली लवना के रूप में प्रयोग कइल जात रहे. अब त मोदी जी घर-घर गैस के चूल्हा पहुंचा देले बाड़े. शौच करे खातिर अब शायदे केहू घर से दू किलोमीटर दूर खेत में जात होई. घर-घर शौचालय बा. अब कवनो माई, बहिन, भइजाई के शौच खातिर पेट दबाके अन्हार होखे के इंतज़ार ना करे के पड़ेला.\nहमरो गाँव में कई गो अंग्रेजी मीडियम स्कूल खुल गइल बा. तब पंजवार से कौसड़ आवे वाली सड़क के अंतिम छोर, टी पॉइंट पर एगो सरकारी प्राइमरी स्कूल रहे, जवन आजो बा. बस बिल्डिंग थोड़ा बड़ा आ नंबर ऑफ रूम्स बढ़ गइल बा. हमरा नइखे मालूम कि अब के मास्टर जी हमनी के समय के पंडीजी के तरह रोज पेड़ के नीचे समूह में खड़ा करके पनरह का पनरह, पनरह दूनी तीस, तिया पैतालीस, चऊके साठ करवावेले कि ना. उ गाँवे के गिनती पहाड़ा के बेस रहे कि हम रेनुकूट, सोनभद्र (तब मीरजापुर) उत्तर प्रदेश में चौथी कक्षा में एडमिशन लेहनी तब से हाई स्कूल तक गणित में 100 परसेंट अंक मिलत रहल. ओही स्कूलिया पर हर मंगर आ शनिचर के साँझी खानी बाज़ार लागेला.\nगाँव में चिक्का, कबड्डी, गुल्ली-डंडा के खेल अब ना के बराबर रह गइल बा. (बल्कि ई दुर्लभ खेल गाँव से पार्लियामेंट में सिफ्ट हो गइल बा. ) बच्चन में मोबाइल गेम इहवों हावी बा.\nगाँवों में अब डायन ना के बराबर पावल जाली. पहिले त बाते-बात पर डायन अस्तित्व में आ जात रहली ह. केहू के बुखार भइल ना कि घर के लोग उचरल शुरू कर दी, डायन कइले होई. फेर डॉक्टर से ज्यादा ओझा के महत्त्व रहे आ दवा से ज्यादा करियवा डांरा के. हर बच्चा के कमर में एगो काला धागा होखे. केहू के इहां चोरी भइला पर पुलिस के पास लोग बाद में पहुँचे, पहिले पहुँचे गाँव के खुशी भगत के पास. खुशी भगत के बांध के किनारे देव स्थान रहे. उहवें ऊ भाखस आ बता देस कि केकर पाड़ा के चोरा के ले गइल बा. केकरा हाड़े कब हरदी लागी. केकर गाय गाभिन बिया आ केकरा कब लइका होई. सब सवालन के जबाब रहे खुशी भगत के पास. उनका पर परी आवत रहे लोग. उ बीड़ी पीयत रहस आ परी के आवते बीड़ी फेंक देस आ भाखे लागस, समाधान बतावे लागस. अब खुशी भगत ना रहलें.\nगाँवो पहिले वाला ना रहल. हमरा याद बा तब जाड़ा के दिन में दियारा गइला पर लोग पूछ-पूछ के ऊँख के रस पियावे, महिया खियावे. अब एक दूसरा के पूछे आ मिले-जुले के रवायत कम हो गइल बा. बरगद के पेड़ भी अब पहिले जइसन छाँव नइखे देत. इंफ्रास्ट्रक्चर त बढ़ रहल बा बाकिर दिल के कंनेक्शन कमजोर हो रहल बा. गाँव त गाँव पड़ोसी गाँव भी ईर्ष्यालु आ आत्ममुग्ध हो गइल बा. उ रउरा काम के मान ना दी. एह से ओकरा अस्तित्व के खतरा बा. उ हज़ार, दू हज़ार, छह हजार किलोमीटर दूर कवनो आका खोज ली आ ओकरा के पूजी आ रउरा बड़ से बड़ उपलब्धि के नकार दी.\nगाँव जहां भारत के आत्मा बसत रहे उहाँ के जड़ में सियासी घुन लाग गइल बा. जनकवि कैलाश गौतम के एगो कविता बड़ा लोकप्रिय बा, " गाँव गया था, गाँव से भागा" ... स्थिति ओहू से बदतर होत जा रहल बा.\nक्रिएटिविटी खातिर जरूरी बा कि गाँव आ चौहद्दी के गांवन में सौहार्द्र, सहयोग आ एक-दूसरा के आगे बढ़ावे के प्रवृति जागृत होखे. सहयोग हीं गाँव के मूल आत्मा रहे आ एही के बल पर बड़ से बड़ अनुष्ठान होत रहल बा.\nएही सहयोग आ सौहार्द के पुनर्स्थापित करे के जरूरत बा. सबका आंगन में सूरज स्थापित हो, अइसन कोशिश होखे.\nदूसर जरुरी बात गाँव के प्रति नज़रिया बदले. गाँव में महत्त्वपूर्ण काम करे वाला भी कुछ लोग के नज़र में बुरबक या लड़बक होला आ शहर में गोबर पाथे वाला भी होशियार. ई घटिया सोच बदले के चाहीं. अइसे कोरोना ढेर लोग के दिमाग दुरुस्त कइले बा. लोग के बुझाए लागल बा कि अब गाँव के ओर हीं लौटे के होई. शहर के आबोहवा जहरीला हो गइल बा. हमनी के मुखनली आ श्वासनली दुनों से जहर ले रहल बानी सन. एह से जीवन के बचावे के बा त गाँव के ओर लौटहीं के परी, बाकिर जीवन में जीवन रहे एकरा खातिर प्रेम आ सौहार्द्र के भी स्थापित करे के होई.


problems of the people of the village increased during the Corona period, what will happen in the third wave Bhojpuri: कोरोना काल में बढ़ल गांव के लोगन के परेशानी, तीसरा लहर में का होई आगे?\nBhojpuri: कोरोना काल में बढ़ल गांव के लोगन के परेशानी, तीसरा लहर में का होई आगे?\nLast Updated: June 2, 2021, 5:12 PM IST\nअब तीसरका लहर के आवें के भविष्यवाणी हो रहल बा. गांव में कवनों अइसन घर नइखे, जहॉ केहु कवनों ना कवनों अपना खास के ना खोवले होखें. लेकिन जइसन कुँवर नारायण के एगो कविता में बतावल गईल बा, आ जवना के ई आशय बा कि आदमी के साहस से ताकतवर कवनों आफत, विपत्ति ना हो सकें. एह उम्मीद के सहारे जीवन के नाव आगे खेंवात बा. ई किसानन के जिंदगी में भी तबाही के दुसरका साल चलत बा. पिछलका साल के कोरोना के आफत भी कवनों कोर कसर ना छोड़ले रहें. सब्जी के खेती,गर्मी वाला मक्का के किसानन के पैदावार के काफी नुकसान भईल रहें. एह साल गनीमत अतने बा कि किसानन के अनाज खलिहान से घर आ गईल बा. असमय बरसात से किसान के पैदावार बच गईल बा.बाकी किसानन के पैदावार के सरकारी खरीद में एह साल एतना तकनीकी दिक्कत खड़ा हो गइल बा कि जरूरतमंद किसान उबिया के आपन पैदावार कम दाम पर साहूकारन के बेंचे के मजबूर बाड़न. सब्जी के खेती करें वाला किसानन के हाल ई बा गांव में लौकी,नेनुआ,करैला आ परवल तोड़ाई के मजदूरी ऑइल मुश्किल हो गइल बा.\nयहां याद कइल जरूरी बा कि उत्तर प्रदेश आ बिहार में गंगा,घाघरा के बीच के दोआब में बड़ा पैमान पर जायद के खेती होला.कोरोना के पिछला दौर में जवन मजदूर शहर से गांव ऑइल रहें उ अधिकतर लोग दुबारा शहर गईला के अपेक्षा खेती के काम में हाथ आजमावे के कोशिश कईल.एह लोगन के वजह से खेत के मालगुजारी बढ़ गईल.ई लोग एह उम्मीद में खेती कइल कि शहर में दर दर के ठोकर खइला से बेहतर बा कि आपन खेती बारी कइल जाय.बाकी ओह उम्मीद पर एह साल भी फेर पानी फिर गईल. जायद के खेती करे वाला किसानन के लागत निकालल मुश्किल हो गईल बा.केरल सरकार की तरह सब्जी के पैदावार के न्यूनतम समर्थन मूल्य देबे के कवनों राज्य सरकार घोषणा नइखे कइले.अभी तक रबी के फसल के खरीद के ही कवनों समुचित व्यवस्था नइखे हो पावत.\nआलू,प्याज के किसान जरूर एह साल फायदा में बाड़े.बाजार में एह समय सबसे महंगा सब्जी आलू आ प्याज बिकत बा.लग्न, विवाह में सब्जी के खपत कम हो गइल बा,काहे कि आयोजन के आकार एह समय छोटा होत बा.आवाजाही पर पाबन्दी,होटल ढाबा,रेस्तरां के बंदी की वजह से भी लागत दाम किसानन के नइखे मिलत.विवाह के अलावा गांव में आजकल बड़ा आयोजन के फैशन हो गइल बा,छोट बच्चन के मुड़न संस्कार के. गावँ में आजकल खूब बाजा गाजा संग बड़ा पैमाना पर ई आयोजन के सिलसिला चल पड़ल बा. बाकी एह कोरोना काल में जब से गंगा जी मे अधमरल आदमी के लाश उतरॉईल दिखाइल हा, अब लोग गंगा जी में स्नान करें से परहेज करें लागल बा. मुंडन के नाम पर खाली पंडित जी हजाम, लड़का आ ओकर माई, घरे से नहा के किनारे मुंडन के रस्म पूरा करावत बा.शाम के बड़ा भोज के आयोजन होत बा, जवना में शादी विवाह के तरह कोरोना प्रोटोकॉल के माने के जरूरत लोग महसूस नइखे करत.\nपौराणिक कथा में एह बात के जिक्र मिलेला कि राजा भगीरथ के प्रयास से उनका पुरखन के तारे खातिर गंगा जी के अवतरण पृथ्वी पर भईल.सवाल ई बा कि का ई अइसन समय आ गईल बा कि पतित पावनी, मोक्ष दायनी गंगा जी जल में अब उ पवित्रता नइखे रह गईल आ लोगन के आस्था में कवनों कमी आ गईल बा कि लोग आचमन करें अथवा मुंडन संस्कार के बाद स्नान के हिम्मत नइखे जुटा पावत. ई भी ओह देश में जहां नदी के किनारे पूरी सभ्यता विकसित भइला के दावा कइल जाला.सिंधु सभ्यता के विकास भी जवना इलाका में भइल बा,आ जवन स्थानन के नामकरण भइल बा ओकर एगो अर्थ बा लाशों का टीला.अभी गनीमत बा कि कोरोना काल में भी गंगा जी के बहाव में लाशन के ढ़ेर नइखे मिलत. बाकी एह परिस्थिति में महामारी के भयावहता त प्रकट होते बा.ओह देश में जहां गर्भाधान से मृत्यु तक के संस्कार के विधान खेती किसानी आ गंगा जल के शुद्धता से जुड़ल बा.,,,,,,, मोहन सिंह अपना गांव दोकटी से.. (लेखक मोहन सिंह वरिष्ठ स्तंभकार हैं और यह उनके निजी विचार हैं.)


बिपिन सिंह के अदाकारी के चरचा चारो ओर – Anjoria\nमार्च 25, 2014 बिपिन सिंह\nभोजपुरी के चर्चित खलनायक बिपिन सिंह के चरचा हाल ही में रिलीज उनकर दू गो फिलिम, “मायाजाल” अउर “चरणो की सौगंध” में उनुका मजगर अदाकारी ला हो रहल बा. बिपिन सिंह के जल्दिए एगो अउर फिलिम आवे वाली बा जवना में उनकर किरदार एगो अलगे किसिम के बा.\nएह फिलिम के नाम बा “दिल तेरा आशिक़” जवना के निर्देशक हउवें अतुल के. मिश्रा. . बिपिन सिंह के एगो अउर फिलिम रिलीज का लाइन में बा “अँखिया जब से लड़ल”.


अंगरेजन का समय में त भोजपुरी के सम्मान मिलत लउकल बाकिर…. – Anjoria\nSep 26, 2012 गोरखपुर, बइठकी, भोजपुरी संगम\nअंगरेजन का समय में त भोजपुरी के सम्मान मिलत लउकल बाकिर आजादी के बाद से एकर दसा ढंङ से गड़बड़ाइल ह.\nगोरखपुर में भोजपुरी संगम के इकतिसवीं बइठकी के अध्यक्षता करत ई बाति डा॰ आद्या प्रसाद द्विवेदी जी कहलीं. उहाँ के एगो उदाहरन देत बतवलीं कि गोरखेपुर के रहे वाला मन्नन द्विवेदी गजपुरी जी भोजपुरी के सरवरिया भासा कहस. सन् १९२० में जब गजपुरी जी बलिया में कानूनगो रहलीं तब सरवरिया नाम के एगो पत्रिका निकालत रहीं जवन सन् १९३२ ले छपल. ओ घरी एह पत्रिका के आई॰सी॰एस॰ परीक्षा के पाठ्यक्रम में सामिल कइल गइल रहे. जेकरा कलक्टर बने के रहे ओकरा ई पत्रिका पढ़हीं के परत रहे काहें से कि एहमें से प्रश्न जरूर पुछाउ.\nहर महिन्ना के दुसरका अतवार के होखे वाला गोरखपुर के भोजपुरी संगम के ई बइठकी एह बेर ओम धीरज जी के घरे भइल रहे. एकरा पहिला सत्र में “भासा के दिसाईं भोजपुरी के जतरा” बिसय पर चरचा भइल रहे.\nबतकही शुरू करत मेजबान औम धीरज कहनीं कि अपनी कमाई के बड़ हिस्सा खरच क के हमनी का अपना लइकन के कानवेंटि संस्कार देहल में भिड़ल बानी जा आ एइजा बन्द कोठरी में बइठि के भोजपुरी पर भासनबुकाता. उहाँ के ईहो कहलीं कि आजु सगरी बोलियन के जो त भासा के दरजा दिआ जाव त जनगणना के टाइम पर हिन्दी के मातृभाषा कहे वाला केतना लोग बची आ तब राजभाषा आ राष्ट्रभाषा हिन्दी के का दसा होई?\nभोजपुरी के हिन्दी के हिस्सा बतावत रुद्रदेव नारायण श्रीवास्तव बतवलीं कि धनी मनी इलाका के बोली भासा बन सकेली जइसे पंजाब.\nरवीन्द्र श्रीवास्तव जुगानी जी भोजपुरी के जतरा कबीर से सुरु बतावत कहली कि दू किताब पढ़ के तिसरकी के रचना क देबेवाला साहित्यकारन से भोजपुरी के भला नइखे होखे के. उहाँ के कहलीं कि भोजपुरी मे अलिखित साहित्य के अकूत भंडार बा जवना के सहेजे खातिर कठिन परिश्रम के जरूरत बा. राष्ट्रभासा आ राजभासा के बहाना ले के भोजपुरी के विरोध करे वालन के जुगानी जी संविधान के आठवीं अनुसूची के अनुच्छेद ३४३ से ३५१ ले आ ३८४ निहारे के सुझाव दिहलीं, जवना में अंगरेजी के सब भारतीय भसन के विधिक निर्देशक जइसन बना दिहल बा.\nबतकही में भागीदारी करत प्रो॰ जनार्दन जी समाज के उन्नति कातिर भोजपुरी भासा के उन्नति जरूरी बतावत कहलीं कि कवनो समाह से नजदीकी त तब्बे बनावल जा सकी जब ओकर भासा बोली जानत रही. हिंदी से जेकर रोटी चलि रहल बा ऊ भौजपुरी के विकास के खतरा बूझि रहल बा जबकि अइसन कवनो बाति नइखे.\nप्रो॰ आर॰डीऌराय के विचार रहे कि कवनों बोली अपने समर्थ आ टिकाऊ साहित्य के बले भासा बनेले. भोजपुरी सेवी मनीसी लोग अइसन साहित्य दे देले बा लोग. अइसे त भासा हो गइला के बाद कविता, कहानी, उपन्यास आ नाटकन त प्रवाह बढ़िए जाला. प्रो॰ राय के कहे के हिसाब से भासा के दर्जा नाहियो दियइला पर भोजपुरी के दुनिया के नक्शा से मिटावल संभव नइखे.\nएह बतकही में चरचा के समेटय सूर्यदेव पाठक पराग जी बतवलीं कि “भारत के भासा सर्वेक्षण” में सबसे पहिले सन १७८९ में डा॰ ग्रियर्सन एकरा खातिर भोजपुरिया आ भोजपुरी शब्द के प्रयोग कइलन. पराग जी बतवलीं कि भोजपुरी के पहिलका व्याकरण सारन जिला के कलक्टर जॉन बीम्स लिखले रहले. १८६७ में एह बोली के भासा कहत जऌन बीम्स एगो लेख लिखले जवना के एशिायटिक सोसाइटी में पढ़ल गइल रहे. उहे लेख १८६८ में ओह सोसाइटी के जर्नल में छपलो रहे.\nबइठकी के दुसरे सत्र में ओम धीरज, रुद्रदेव नारायण, फूलचन्द गुप्त, त्रिलोकी तिवारी चंचरीक, हरिवंश शुक्ल हरीश, धर्मेन्द्र त्रिपाठी, अरविन्द, आचार्य ओम प्रकाश पाण्डेय, धर्मदेव सिंह आतुर, राम सुधार सिंह, आ राजकुमार सिंह के काव्यपाठ भइल. श्रीधर मिश्र, रवीन्द्र मोहन त्रिपाठी, अभिजीत शुक्ल, केशव पाठक सृजन, अंगद कुमार सिंहो चरचा में सामिल भइल लोग.\nपिछला महीना के बइठकी १२ अगस्त २०१२ के मोहल्ला खरैया पोखरा, बशारतपुर में रवीन्द्र प्रताप सिंह जी के घरे भइल रहे जवना के अध्यक्षता प्रो॰ जनार्दन जी कइले रहीं.\nबइठकी गिरिजाशंकर राय गिरिजेश, सूर्यदेव पाठक पराग, धर्मदेव सिंह आतुर, नरेन्द्र कुमार शर्मा, अवधेश शर्मा सेन, राजकुमार सिंह, ओम पाठक आ अंजू शर्मा जइसन कवियन आ साहित्यकारन से भरल पूरल रहल. भोजपुरी संगम के संरक्षक राजेश्वरो सिंह जी एह बइठकी में भागीदारी कइलीं. सभ केहू आपन आपन रचना आ विचर दीहल.\n(गोरखपुर से सत्यनारायण मिश्र सत्तन के भेजल रपट)\nबतकुच्चन  – ७८


टटका खबर, 30 अप्रैल 2017, अतवार – टटका खबर\nअपना मन का बात कार्यक्रम में आजु पीएम नरेन्‍द्र मोदी जी कहनी कि सभकर साथ सभकर विकास के अवधारणा देशे ले सीमित ना हो के पूरा दुनिया ला काम के बात ह. कहनी कि पड़ोसी देशनो के भारत के विकास यात्रा में साथे होखे के चाही जेहसे ओहू लोग के विकास बरोबरी में हो सके. लाल बत्ती हटावे का फैसला का बारे में बचियावत पीएम के कहना रहल कि लाल बत्ती गाडिए से उतरला से काम ना चली एकरा का दिमागो से उतारल जरुरी बा. नवहियन के सलाह देत कहनी कि नया अनुभव, नया कौशल, आ नया देखे के कोशिश करे लोग.\nतुर्की के राष्ट्रपति रजप तैयिप अर्दोआन दू दिन के भारत यात्रा पर आजु सँझिया नई दिल्ली पहुंचलन. काल्हु प्रधानमंत्री नरेन्द्र मोदी से उनकर प्रतिनिधिमंडल स्तर के बातचीत कहोखे वाला बा जवना का बाद कुछ समझौतो प दस्तखत होखी.\nमलेशिया के इपोह में होखत 26वां सुल्‍तान अजलान शाह कप हॉकी टूर्नामेंट में भारत आजु अपना दिसरका मैच में न्‍यूजीलैंड के 3-0 से हरा दिहलसि. दोसरा मैचन में ब्रिटेन जापान का पांच-तीन से आ ऑस्‍ट्रेलिया मेजबान मलेशिया के 6-1 से हरवलसि.\nआई पी एल क्रिकेट टूर्नामेंट में आजु मोहाली में भइल मैच में मेजबान किंग्‍स इलेवन पंजाब डेल्‍ही डेयरडेविल्‍स के दस विकेट से हरा दिहलसु.\nबिहार में आजु उपरि बेरा आइल बरखा आन्ही का साथे कुछेक जगहा बनौरियो गिरल. एकरा बात गरमी से तनिका राहत मिलल बा लोगन के. हालांकि बलिया में पहिलहीं का तगह आग बरसल आजुओ जारी रहल.\nसोनभद्र के बीजपुर इलाका में पिंडारी गांव के एगो बुढ़िया के लाश जंगल में पेड़ पर लटकल मिलल बा. जान देबे के कारण पता नइखे चलल.\nजनतादल (यू) के पुरनिया नेता शरद यादव आजु छतीसगढ़ का दौरा में कहलन कि राष्ट्रपति चुनाव में भाजपा विरोधी सगरी विपक्षियन के गोलबंद करे के कोशिश कइल जा रहल बा जेहसे कि भाजपा के हरावल जा सके.\nउत्तर प्रदेश के पिछड़ा वर्ग अउर विकलांग कल्याण मंत्री ओम प्रकाश राजभर आजु कहलन कि दिव्यांगन के एक लाख तक के करजा माफ क दीहल जाई.\nभदोही में वाराणसी-इलाहाबाद रेल खण्ड के अहिमनपुर टीसन का लगे लाइन किनारे मिलल एगो नवही के लाश ढेर देर ले एह चलते पड़ल रहल कि कवन थाना के इलाका ह. गोपीगंज पुलिस आ औराई थाना के एह पचड़ा में आखिरकार औराई के पुलिस उपाधीक्षक का कहला प औराई पुलिस लाश उठवलसि.\nमऊ जिला के इंदारा इलाका में ट्रेन का चपेटा में आ के कोपगंज इलाका के बारा गाँव के दू गो लइकन के मौत हो गइल.\nदेवरिया के सलेमपुर इलाका में आजु मुख्यमंत्री योगी आदित्यनाथ के सभा का बाद घरे लवटत घरी मोटरसाइकिल पुलिया से जा टकराइल आ ओह प सवार तीन गो नवहियन में से एगो के मौत हो गइल आ बाकी दूनू घवाहिल हा गइलें.\nसारण जिला के मढ़ौरा इलाका के कर्णपुर गांव का नियरा एगो ऑटो आ ट्रक का टक्कर में ऑटो सवार एक जने के मौत हो गइल आ छह जने घवाहिल हो गइलें.\nसोनभद्र के राबर्ट्सगंज कोतवाली इलाका में एगो ट्रक आ कार के टक्कर में वाराणसी जिला के रामनगर से बारात ले के जात कार प सवार एक आदमी के मौत हो गइल आ तीन जने घवाहिल हो गइलें.\nमिर्जापुर के कटरा इलाका मे एगो ट्रक गंगा नदी पर बनल शास्त्री सेतु के रेलिंग तूड़त काल्हु रात नदी में गिर गइल. एह हादसा में ड्राइवर के मौत हो गइल.\nगोपालगंज जिला के मीरगंज इलाका में सिवान के एगो कपड़ा व्यवसायी के कर्मचारियन से बड़का गांव का नियरा तीन लाख रुपिया लूट लीहल गइल. कर्मचारियन के पिटाई का बाद हाथ-गोड़ बान्ह दीहले रहलन स लूटेरा.\nTags: गोपालगंज, दिव्यांग, देवरिया, पीएम मोदी, भदोही, मन के बात, वाराणसी, सारण, सिवान


भोजपुरिया दर्शकन के दिल जीते आइल बाड़ी मिस कोलकाता | Anjoria's Weblog\nभोजपुरिया दर्शकन के दिल जीते आइल बाड़ी मिस कोलकाता\nPosted on मार्च 29, 2012 by Anjoria\nसिनेमा भोजपुरी के बढ़त लोकप्रियता हर प्रदेश के खुबसूरत लड़िकियन के अपना ओर खींचले आवत बा. आ ऊ लोग भोजपुरिया दर्शकनो के दिल बखूबी जीतले बा. पाखी हेगड़े, मोनालिसा जइसन खुबसूरत आ अदाकारी का हर कला में पारंगत अभिनेत्रियन में एगो नाम अउरी जुड़ गइल बा मिस कोलकाता मोहिनी घोष के.\nलड़िकाइयें से नाच के शौकीन रहल मोहिनी जल्दिये भोजपुरिया दर्शकन का सोझा होखीहें निर्देशक सनोज मिश्रा के फिल्म “प्रेम विद्रोही” आ “विजय तिलक” से. पाँचे साल का उमिर से मोहिनी बंगला फिलिमन में काम करत आइल बाड़ी. मिस कोलकाता के खिताब जीत चुकल मोहिनी अनेके बंगला धारावाहिक आ फिलिमन में आपन हुनर देखा चुकल बाड़ी. भोजपुरी सिनेमा में आवे के श्रेय ऊ भोजपुरी लोकगायिका आ कोलकाता में भोजपुरी के प्रचार प्रसार में जुटल ममता पाण्डेय के देबेली जिनका मार्गदर्शन में ऊ अपना पहिलका भोजपुरी फिल्म “विजय तिलक” में काम कइली. उनुका काम से प्रभावित होके निर्देशक सनोज मिश्रा आ निर्माता अंजनी उपाध्याय अपना अगिलका “प्रेम विद्रोही” फिल्मों में उनुका के ले लिहलें.\nप्रेम विद्रोही के शूटिंग मई से शुरू होखे वाला बा. एह बीच मोहिनी कोलकाता में निर्देशन के कोर्स करत बाड़ी. फर्राटेदार भोजपुरी बोले आ मोहिनी काया वाली मोहिनी जल्दिये एगो अउरी बड़का बैनर के भोजपुरी फिलिम में लउकीहें.\nThis entry was posted in कलाकार, फिल्म and tagged प्रतिभा पाण्डेय, प्रेम विद्रोही, मोहिनी घोष by Anjoria. Bookmark the permalink.


टटका खबर : 19 अक्टूबर 2014, अतवार – टटका खबर\nटटका खबर : 19 अक्टूबर 2014, अतवार\nOct 20, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\nयूपी राज्यपाल काल्हु सोमार का दिने आपन तीन महीना के कार्यकाल के रिपोर्टकार्ड पेश कर के एगो नया परंपरा के शुरूआत करीहें.\nबिहार के स्वास्थ्य मंत्री रामधनी सिंह राजद के नेता रघुवंश प्रसाद सिंह के भेड़ बकरी जस बतावत कहलन कि कवनो भेड़ बकरी का कहला प इस्तीफा ना दीहें.\nआजमगढ के जहानागंज इलाका से एगो नाबालिग लडकी के अपहरण करे के आरोप में पुलिस आजु एगो आरोपी के गिरफ्तार क के जेल भेज दिहलसि.\nपूर्वांचल विश्वविद्यालय के पहिलका उपकुलपति आ सेवानिवृत आईएएस अधिकारी हरिमूर्ति सिंह के आजु 90 साल का उमिर में लखनऊ में निधन हो गइल.\nवाराणसी के काशी विश्वनाथ मंदिर का लगे के माता अन्नपूर्णा देवी के मंदिर के पुजारी गणपति झा पर एगो औरत छेडखानी के आरोप लगवले बिया. मंदिर के कार्यपालक अधिकारी अजयकुमार अवस्थी के तहरीर पर चौक थाना में केस दर्ज भइल बा.\nरोहतास जिला के नगर थाना के बैरिया मोड़ का लगे तैनात एगो दारोगा के उगाही करत पकड़इला का बाद निलंबित कर दिहल गइल आजु.\nमऊ जिला में आज दू गो हादसा में एगो औरत समेत दू लोग के मौत हो गइल.\nगोंडा के कटरा बाजार इलाका में रास्ता निकाले खातिर भइल झगड़ा में एगो दलित के पीट पीट के मुआ दिहल लोग.\nराम जन्मभूमि न्यास के अध्यक्ष मंहत नृत्य गोपाल दास आजु अयोध्या में कहलन कि केन्द्र क नरेन्द्र मोदी सरकार के राम मंदिर बनवावे ला दू साल के समय दिहल गइल बा. एह बीच ना बन पावल त फेरू आन्दोलन शुरू कइल जाई.\nदेवरिया जिला के बनकटा इलाका में जमीन का झगड़ा में भइल मारपीट से आठ लोग घवाहिल भइले.\nमऊ जिला के घोसी इलाका में काल्हु देर रात पुलिस दू गो तस्करन के पांच किलो गांजा संगे गिरफ्तार कर लिहलसि.\nटटका खबर : 18 अक्टूबर 2014, शनिचर\nटटका खबर : 20 अक्टूबर 2014, सोमार


टटका खबर, बियफे ९ फरवरी २०१२ – टटका खबर\nबक्सर में आये दिन होखत छेड़खानी आ बदतमीजी के घटना का खिलाफ आजु स्कूली छात्रा सब सड़क पर जाम लगा दिहली. बाद में प्रशासन के भरोसा दिअवला पर पाँच घंटा बाद जाम टूटल.\nडुमरा का लगे सड़क दुर्घटना में कठघरवा के अजय आ भैरोगंज इलाका के मुन्ना राज के मौत हो गइल.\nछपरा में आजु मोटर पार्ट्स के अनेके दूकानन पर छापा पड़ल आ नकली आटो पार्ट्स बेचे वाला पाँच गो दूकानदारन के गिरफ्तार कर लिहल गइल..\nछपरा जिला के रसुलपुर थाना इलाका के मोहब्बत नाथ मठिया के जीर्णोद्धार करवला का बाद जवन शिलापट्ट लगावल गइल रहे तवना के गाँवे के कुछ लोग तूड़ दिहल जवना का बाद तनाव बन गइल बा.\nसिवान के जीबी नगर थाना इलाका के कैथी गाँव में शव दफनावे के लेके विवाद हो गइल. जवना जमीन में दफनावल जात रहे तवना के दावेदार दफन करे से रोकत रहले. बाद में प्रशासन चहुँप के बीच बचाव कइलसि आ कहलसि कि आजु दफना लेबे दिहल जाव बाकिर आगा से कवनो सक्षम अदालत का आदेशे का बाद कवनो शव दफनावे दिहल जाई.\nराज्य में दुसरका दौर के चुनाव के प्रचार आजु बियफे साँझ से बंद हो गइल. अब मुँहे मुँही प्रचार हो सकेला. परसो एगारह तारीख के राज्य के नौ जिलन के उनसठ सीट पर चुनाव करावल जाई. ई सगरी इलाका पूर्वांचल के ह. एहमें संत कबीर नगर, महाराजगंज, गोरखपुर, कुशीनगर, देवरिया, आजमगढ़, मऊ, बलिया आ गाजीपुर जिला के सीट शामिल बाड़ी स. हर पारंटी आपन पूरा ताकत झोंक दिहले रही स आखिरी दिने. पहिला दौर के अन्दाज लगावत दुसरका दौर के निर्णायक मानल जा रहल बा. जवन पार्टी एह दुनु दौर में आगा बनल रहि गइल से बहुते आगा निकले के उमेद राख सकेले. एह दौर में भाजपा के प्रदेश अध्यक्ष सूर्यप्रताप शाही, बसपा के प्रदेश अध्यक्ष स्वामी प्रसाद मौर्य, विधानसभा के अध्यक्ष सुखदेव राजभर, लोकलेखा समिति के अध्यक्ष डा॰ पी के राय आ पीस पार्टी के अध्यक्ष डा॰ अयूब के किस्मत के फैसला होखे वाला बा. एह दौर में परिसीमन का बाद पुरनका बाइस गो सीट गायब हो गइला आ उनइस गो नया सीट बनला का चलते सगरी अनुमान घचपचा गइल बा. एह दौर में गाजीपुर के सैयदपुर सीट पर सोलह गो बेसी उम्मीदवार होखला का चलते हर बूथ पर दू गो इवीएम लगावल जाई.\nकेन्द्रीय मंत्री आ यूपी में कांग्रेस के चुनाव अभियान समिति के अध्यक्ष श्रीप्रकाश जायसवाल के कहना बा कि मुख्यमंत्री केहु बनी चलइहें राहुले गाँधी. दावा कइलन कि राज्य में कांग्रेस के सरकार बने जात बा.\nपाकिस्तान के आतंकवादियन से जुड़ल संगठन सिमी, स्टूडेन्ट्स इस्लामिक मूवमेंट आफ इण्डिया, पर लगावल प्रतिबन्ध भारत सरकार दू साल खातिर अउरी बढ़ा दिहलसि. एकर फैसला प्रधानमंत्री का अध्यक्षता में भइल सुरक्षा मामिला के मंत्रिमण्डलीय समिति का बइठक में लिहल गइल.\nअल्पसंख्यकन खातिर आरक्षण के कोटा बढ़ावे के एलान कइला खातिर केन्द्रीय कानून मंत्री सलमान खुर्शीद के चुनाव आयोग निंदा कइलसि. आ चेतवलसि कि आइन्दा फेर अइसन हरकत मत करीहें.\nगुजरात दंगा में नरेन्द्र मोदी के भूमिका के जाँच करे खातिर सुप्रीम कोर्ट का तरफ से नियुक्त स्पेशल टास्क फोर्स आपन रपट सीलबंद लिफाफा में सुप्रीम कोर्ट के सँउप दिहले बिया. एह रपट के शिकायत करे वाली जकिया, तिस्ता सीतलवाद आ जनसंघर्ष मंच के वकीलन का मौजूदगी में तेरह तारीख के खोलल जाई. बाकिर मीडिया में कुछ खबर लीक होखे के दावा करत कहात बा कि एसआईटी शायद नरेन्द्र मोदी के क्लीन चिट दे दिहले बिया.\nभाजपा अब आपन इन्टरनेट टीवी के चैनल शूरू कर दिहले बिया. एह चैनल के इन्टरनेटे पर देखल जा सकी. एह चैनल पर पार्टी के नीति आ विचारधारा के प्रचार का साथे साथ मनोरंजनो के कार्यक्रम प्रसारित होखल करी. कमी बस एके बाति के बा कि एह चैनल के देखे खातिर कम से कम २०० केबीपीएस स्पीड के इन्टरनेट कनेक्शन होखे के चाहीं. चैनल के पता ह – http://yuva4india.org एह चैनल पर अबही साँझ पाँच बजे से सात बजे तक दू घंटा के कार्यक्रम देखावल जात बा.\nभाजपा अध्यक्ष नितिन गडकरी आजु फेर कहलन कि अगिला प्रधानमंत्री पद खातिर भाजपा का तरफ से उम्मीदवारी में नरेन्द्रो मोदी के नाम शामिल बा. विशेष जाँच दल के रपट में अगर उनुका क्लीन चिट मिल जात बा त भाजपा के कहना सही साबित हो जाई के मोदी के अनेरे बदनाम कइल जात बा.\nओड़ीशा के आबकारी मंत्री ए. यू. सिंहदेव हाल के जहरीली शराब त्रासदी के नैतिक जिम्मेदारी लेत आजु इस्तीफा दे दिहले. उनुका पर इस्तीफा देबे खातिर भाजपा आ कांग्रेस के बहुते दबाव रहुवे. एह त्रासदी में अबले तैंतीस लोग मर चुकल बा.\nकर्नाटक विधानमंडल के विपक्षी कांग्रेस आ जनता दल-एस विधायकन के प्रतिनिधि मंदल आजु राज्यपाल एच आर भारद्वाज से अलगे-अलग मुलाकात कइलसि आ भाजपा सरकार के बर्खास्त करे के माँग कइलसि.\nपन्द्रह फरवरी से रेल के एसी कोचन में चले वाला हर सवारी के अपना साथे पहचान पत्र राखल जरूरी बना दिहल गइल बा. रेलवे के शिकायत मिलत रहल कि बहुते लोग दोसरा के नाम पर यात्रा करेले.\nपाकिस्तान के उत्तरी वजीरिस्तान का क़बायली इलाका में आजु अमरीकी ड्रोन हमला में चार गो आतंकवादी मरा गइले जवना में पाकिस्तान में अल कायदा के मुखियो शामिल बा.\nसीरिया में आजु फेर सेना होम्स शहर पर लगातार छठवो दिने गोलीबारी कइलसि जवना से कम से कम तीस लोग के जान चल गइल.\nकेन्द्र सरकार टूजी घोटाला पर आइल सुप्रीम कोर्ट का फैसला का खिलाफ फेर से सोचेविचारे के निहोरा करे के सोचत बिया आ सलाह लेत बिया.\nकेन्द्र सरकार एह बाति के मंजूरी दे दिहलसि कि अब सार्वजनिक कंपनी निजी कंपनियन का साथे मिल के संयुक्त रक्षा उद्यम लगा पइहे. एह फैसला से विदेश से आधुनिक प्रौद्योगिकी खरीदे में सहूलियत हो जाई.\nमुंबई शेयर बाजार में आजु १२३ अंक के बढ़ोतरी का साथ सूचकांक १७ हजार ८३१ पर बंद भइल. डॉलर का तुलना में रुपिया आजु कमजोर भइल आ सोना के दाम में चालीस रुपिया के कमी आइल. चाँदी के दाम आठ सौ रुपिया घट गइल.\nसानिया मिर्जा पटाया ओपन टेनिस टूर्नामेंट के सिंगल्स के क्वार्टर-फाइनल में आ डबल्सो के सेमी-फाइनल में चहुँप गइली.\nतिकोनिया एकदिना क्रिकेट मैच का शृंखला में शुक का दिने पर्थ में आस्ट्रेलिया आ श्रीलंका के बीच मैच होखी. आस्ट्रेलिया भारत के हरा चुकल बा जबकि श्रीलंका भारत से हार गइल रहे.\nटीम इंडिया के कप्तान रहल आ ओपनर सुनील गावस्कर के अंतरराष्ट्रीय क्रिकेट परिषद आई.सी.सी. के हाल आफ फेम में शामिल कर लिहल गइल. आजु उनुका के हॉल आफ फेम कैप कपिलदेव का हाथे दिहल गइल.


आपन थूकल चाटी कि ओकर थूकल चटवाई – टटका खबर\nउत्तर प्रदेश देश-दुनिया बिहार भोजपुरी पट्टी राजनीति\nJul 6, 2021 आरक्षण के भूत, कांग्रेसी, गोमती रिवर फ्रंट घोटाला, टोक्यो ओलंपिक, थूकल चाटल, ब्लॉक प्रमुखी के चुनाव, महाराष्ट्र, शेयर बाजार\n(टटका खबर, मंगल, आषाढ़ अन्हरिया द्वादशी, 2078 विक्रमी)\nभाजपा आपन थूकल चाटी कि शिवसेना से ओकर थूकल चटवाई एह पर तरह तरह के चरचा शुरु भइला के अगिले दिन काल्हु एक दर्जन भाजपा विधायकन के विधानसभा से साल भर ला निकाल बाहर कर दीहल गइल. एह लोग पर विधानसभा में बवाल काटे के आरोप बा. अबहीं ले कवनो सदन में एह तरह के बड़हन कार्रवाई याद नइखे आवत कि कबो भइल होखे. बाकिर मामिला चूंकि गैर भाजपा शासित राज्य के बा से लिब्रांडुवन के मुँह नइखे खुलत. उलटे कुछ लोग एकर प्रशंसा करत बा कि अइसने होखे के चाहीं. आ ओह लोग के ई राय तबले कायम रही जबले कवनो भाजपा शासित राज्य में एह तरह के फैसला नइखे आ जात. तब तुरते शुरु हो जाई लोकतंत्र के हत्या के रुदाली.\nआरक्षण के भूत के कमजोर ना पड़े दी मोदी सरकार. अब सुप्रीम कोर्ट के फैसला बेकार करावे में लागल बिया केन्द्र सरकार. सुप्रीम कोर्ट के फैसला में कहल गइल रहुवे कि राज्य सरकारन के कवनो अधिकारे नइखे रहि गइल 102 वां संशोधन का बाद कि ऊ कवनो जाति के आरक्षण के सूची में जोड़-घटा सके. अब ई काम सिर्फ केन्द्रे सरकार कर सकेले. से ई आफत के पुड़िया अपना कपारे राखे का मुसीबत से बाँचे खातीर केन्द्र फेर अइसन संशाधन करे के तइयारी करत बिया जवना से ई अधिकार राज्य सरकारन के फेरु मिल जाव. एह बाति के जानकारी केंद्रीय मंत्री गहलोत सोमार का दिने ‘दैनिक जागरण’ से बातचीत में बतवले बाड़ें.\nजिला पंचायत अघ्यक्षन के चुनाव का बाद अब ब्लाक प्रमुख पदाधिकारियन के चुनाव कार्यक्रम जारी कर दिहले बावे उत्तर प्रदेश राज्य निर्वाचन आयोग. प्रदेश के 825 क्षेत्र पंचायतन के चुनाव अधिसूचना जारी क दीहल गइल बा. सभका बेचैनी बा कि देखल जाव एह चुनाव में केकर पलड़ा भारी पड़त बा. बाकिर जिला पंचायत का तरह ब्लाक प्रमुखी के चुनाव एकतरफा नइखे होखे वाला. ब्लाक प्रमुख चुनाव के परचा दाखिला के काम 8 जुलाई के होखी. ओही दिने उपरी बेरा परचन के जाँच हो जाई आ अगिला दिने लोग आपन परचा वापिस ले पाई. एकरा बाद जहाँ दू गो भा अधिका सही परचा दाखिल भइल होखी ओहिजा 10 जुलाई के मतदान करा लीहल जाई आ ओहदिने परिणामो के एलान क दीहल जाई.\nटोक्यो ओलंपिक के उद्घाटन समारोह में भारत के ध्वजवाहक रहिहें छह बेर के विश्व मुक्केबाजी चैंपियन एमसी मैरीकॉम अउर पुरुष हॉकी टीम के कप्तान मनप्रीत सिंह. एह बाति के एलान भारतीय ओलंपिक संघ काल्हु सोमार का दिने कइलसि.\nकाल्हु सोमार का दिने शेयर बाजार में तेजी के दिन रहुवे आ बैंकिंग अउऱ वित्तीय शोयरन के लिवाली से सेंसेक्स 3953 अंक आ निफ्टी 112 अंक के बढ़त लेके बंद भइल. 25 जून का बाद काल्हु सबले ऊँचाई पर बंद भइली स शेचर बाजार.\nराष्ट्रपति रहल स्वर्गवाली प्रणव मुखर्जी के बेटा आ कांग्रेस के सांसद रहल अभिजीत मुखर्जी सोमार का दिने तृणमूल कांग्रेस के झंडा उठा लिहलें.\nसुप्रीम कोर्ट के मंजूर नइखे कि कांग्रेसी टूलकिट के जाँच करावल जाव भा ओकरा पर कवनो तरह के सुनवाई में अदालत के समय बरबाद कइल जाव.\nअखिलेश यादव के समाजवादी सरकार रहला का दौरान बरीस 2014 से 2017 का बीचे बनावल गइल गोमती रिवर फ्रंट में घोटाला के जाँच करत सीबीआई अब 16 गो इंजीनियरन आ 189 फर्म के मालिक ठेकेदारन के नामजद करत दुसरका एफआईआर दर्ज कइले बावे.\nसोमार का दिने बिहार में कई लोग पानी में डूब गइल. सीवान से तीन जने, गोपालगंज से एक आदमी, रोहतास से दू आदमी, बेतिया से एकही परिवार के तीन बेकत के मौत होखे के खबर बा. एकरा अलावे ठनका गिरला से रोहतास में तीन जने आ सारण में एक आदमी के मौत होखे के खबर बा.\nकाल्हु कवनो खबर ना दिहला के अफसोस बा बाकिर अकेला आदमी बहुत अधिका कुछ कर ना पावे. रउरा लोग में से कुछ भोजपुरी आ राष्ट्र प्रेमी एह काम में लगतीं त खुशी होखीत.


बिहार के लल्ला मनोज तिवारी के हिन्दी गाना के दुनिया भर में धूम – Anjoria\nबिहार के लल्ला, भोजपुरी मेगा स्टार अउर लोकप्रिय गायक मनोज तिवारी के पहिलके हिंदी फिल्म ‘गैंग ऑफ वास्सेपुर’ खातिर गावल गाना हंगामा मचा दिहले बावे. एह गाना ‘जियो ए बिहार के लल्ला…’ क लोकप्रियता के आलम ई बा कि प्रमुख म्युजिक वेबसाइटन पर अनुराग कश्यप के एह फिल्म के गाना के5स्टार रेटिंग दिहल गइल बा. यू ट्यूब पर एह गाना वाला ट्रेलर के लोग खूबे पसंद करत बा.\nखुद मनोज तिवारी के भारते ना दुनिया भर से बधाई मिलत बा. फिल्म त पहिलहीं कांस फिल्म फेस्टिवल में शामिल हो चुकल बिया, तमाम चैनलो एह गाना के खूब बजावत बाड़ें. म्यूजिक के टॉप चार्ट में मनोज तिवारी के ई गाना नंबर वन पोजीशन ओर तेजी से बढ़त बा. अनेके लोग एकरा के आपन रिंग टोन बनवले बाड़ें. वइसे मनोज तिवारी एह गीत के लोकप्रियता का पाछे संगीतकार स्नेहा खानविलकर अउर गीतकार वरुण ग्रोवर क कुशलता आ अनुराग कश्यप के दक्षता बतावल बाड़ें.\nहमर कामे हमर पहिचान बने – कहेली सिमरन


भोजपुरी बालगीतः खेलवना – भोजपुरी साहित्य सरिता\nभोजपुरी बालगीत विविधता से भरल बा बाकिर भोजपुरी साहित्य के इतिहास में एह विषय पर चरचा खोजलो पर ना मिलेला। लोक साहित्य में बालगीत एकल गीत आ समूह गीत दुनो रूप में मिलेला। मुख्य रूप से बालगीत मनोरंजन के साधन हऽ। भोजपुरी बालगीत में खेल खेलवना, खेलवनिया पर गीत प्रचुर मात्रा में पावल जाला। चैधरी कन्हैया प्रसाद सिंह भोजपुरी बाल गीतन के आठ भाग में बॅटले बानी ओकरा में खेलावे के गीत-खेलवना एगो प्रमुख भाग बा।खेल गीत खेलत खा बालक/बालिका/ किशोर/किशोरी के द्वारा गावल जाला बाकिर खेलवना फुसलवना, अझुरवना गीत परिवार के बड़-बुजूर्ग सदस्य आ नजदीकी रिश्तेदार द्वारा गावल जाला। खेल गीत बालक बालिका, किशोरी/किशोर, के होला तब खेलवना, फुसलवाना, बझवना, अझुरवना गीत बालक, बालिका, किशोर, किशोरी खातिर होला। मतलब कि बालक के पारिवारिक बड़-बुजूर्ग आ रिश्तेदार द्वारा जवना गीतियन के सस्वर लय-ताल मे, कोमल से कोमल आ सुमघुर आवाज में गावल जाला ओही पारंपरिक गीतियन के खोज के , अध्ययन करि के एहिजा मेंें राखल गइल बा। पारंपरिक बाल गीत प्राकृतिक नदी के धारा अस होले जवन कवनो घेरा के ना माने आ एक कियारी से दोसर तीसर कियारी में, एक ताल तलइया से दोसर-तीसर ताल तिलइया में मांकत रहेले स। एह गीतियन के गावत खेलावत, फसुलावत, अझुरावत, बझावत बडो़-बुजूर्ग के व्यायाम हो जाला। एह भाग के गीतियन के सुने खातिर लइका-लइकी बड़ बुजूर्ग के घेरले रहेलन सं। एह से बूढ़ो- बूढी के मनसायन रहेला, घर में शांति रहेला। पढ़े आ सीखे खातिर बइठे के आदत लइकन/लइकिन में स्वाभाविक रूप से पनपेला। बड़-बुजूर्ग के छोट-मोट टहल-टिकोरो हो जाला। बड़-बुजूर्ग के आ रिश्तेदार के अनुभव/ज्ञान के लाभ अगिला पीढी में स्थानातंरित होत रहेला। एह गीतियन से जवन अनुभव/सीख मिलेला उ भावी जिनगी में काम के साबित होला। बालक/बालिका के ज्ञान क्षितिज के विस्तार बिना अतिरिक्त मेहनत, समय के स्वाभविक रूप से हो जाला। जवन भावी जिंदगी के सफर में आइल समस्यन के हल करे में मददगार साबित होला। ओह में से कुछ बाल गीतन के नीचे देल जा रहल बा।\nअंतर मंतर घोघा साड़ी।\nकोठी तर पितिआइन बाड़ी।।\nसे दुख देले बाड़ी।\nसे दुख लेले जास।।\nएह गीत के चोट लगला पर रोवत लइका चुप करावे खातिर गावल जाला। भोजपुरी क्षेत्र में लोग भूत-प्रेत डायन ओझाा पर विश्वास करेलन। हालाकि ई आदमी युगीन लोक आस्था ह बाकिर एह वैज्ञानिक उपलब्यिनो के युग में नेस्त-नाबुत नईखे भइल। कहल जाला कि गोतिया आ दाल गलावे कि चीज ह।पितिआइन सामने से ना छिप के वार कइले बाड़ी। उन्हुंकरे मंतर मरला से चोट लागल बा। जे दोसरा के राह में कांटा बोवेला ओकरो राह कंटकित हो जाला। ए बाबू तू चूप हो जा। रोवला से कुछ ना होई। तू देख लिह तहार पितिआइन खुद एक दिन चोटिल हो जइहें। छू कहत मतारी चोटिल जगह पर मुंह से फूंक मार देली। यानि विश्वास धरावेला कि ऊ डायन हई तऽ हमहूं ओझाई के मंतर जानिला। झाार देनी, उन्हूंकर मंतर खा गइनी।\nबहुत महीनीे से बालमन मे सीख भरल गइल बा कि दोसरा के बेमतलब ना तंग करे के चाहीं ना तऽ दुख देबहूँ वाला के एक ना एक दिन दुखित होखे पड़ेला। दुख में विचलित ना होखे के चाहीं। महात्मा बुद्व कहले बाड़न कि संसार में दुख बा तऽ दुख दूरो के साधन बा। दुख देवेवाला बा तऽ दुख दूरो करे वाला बा।\nअरर बरर के पतवा,\nबिलाइया चाटे पतवा,\nचाटत चाटत बिलइया,\nछोड़ छोड़ कुकुरा\nअब ना आइब\nएह गीत में एगो बिलाई बिया जवन दोसरा के हकमारी कर के ओकर खाद्य पदार्थ लेके राजा के पिछुआरी में भाग के जाके खाए लागल। ऊ समझत रहे कि राजा के पिछुआरी में केहू ना आई। बाकिर पिछुआरी में खटका भइला पर राजा अपना कुकुर के लिलकार देलन आ ऊ धरि के बिलार राम के भभोरे लागल। बिलाई कान धरि के उठ बइठ करे लगली कि माफ कर दऽ अब से हम इहंवा कबो ना आइब।\nएह गीत में सीख भरल बा कि केहू गलत काम कतनो सुरक्षित जगह पर छिप के करी ऊ सजाय से बांच ना सके। आदमी सामाजिक प्राणी हऽ ओकरा दोसरा के हक ना हथवसे के चाहीं। समरस समाज के निर्माण वदे आगे चलके बालक/ बालिका काम करे, इहे कामना गीतकार के मन में होई-गीत के रचना करत खा।\nआगे मइया कलावती।\nसिर पर देबो पउती।\nगंगा पार बियाह देबो।\nआवे के ना जाए के।\nटुसुर टुसुर रोव के।।\nकवनो रोवत लइकी के समझावल गइल बा एह गीत में कि चोट लागल बा तऽ ठीक हो जाई। साथ साथ धमकावल जात बा कि चुप हो जा ना तऽ रोवले चाहत बाडू तब दूर देश में माथा पर थोड़ा सा सामन देके बियाह करिके भेज देव जहंवा से आ ना सकबू आ जिंदगी भर बइठ के रोवत रहबू। बालमन में सीख भरल गईल बा एह गीत में कि रोवत रहे से समस्या के हल ना होई आ समय बर्बाद होई यानि समय बेसकीमती होला ओकरा के बर्बाद ना करे के चाहीं।\nआव रे खेदन चिरइया\nगुलगुल अंडा पार\nतोहरा अंडा मे आग लागो\nबाबू के खेलाव।।\nआव रे गइया अगरी,\nदूधवा दे भर गगरी,\nबबुआ पीही भर गगरी।।\nदूध पिआवत खा लइका/लइकी छेरिआ जालिस। दूध पीअल ना चाहेलीस तब उपरांकित गीत गा गा के गीत में फुसला-फुसला के लइका/लइकी के दूध पिलावल जाला। दूध पिआवे वाला जानत बा कि पीआवत खा जोर जबरदस्ती ना करे के चाहीं नाही तऽ पाचन क्रिया गड़बड़ा जाई। एही से अपना गीत में अझुरा के दूध पिआवे ला। बालक/बालिका के सुंदर शरीर के कामना मतारी-बाप के, भाई-बहिन के मन में रहेला।\nआहा जी आहा, दू गोड़ दू बांहा,\nपीठ पर पोंछ नाचे, ई तमासा कहां ?\nछोट लइका/लइकी के खेलवनिया दूनो हाथ से उछाल उछाल लोकि-लोकि के गावेला। ऊ चाहेला कि अइसन बेला में बालक/बालिका के मन बाझ के बहल जाय। बाालक/बालिका के हंसला पर खेलवनिया के आनंद के शब्दन मे व्यक्त ना कइल जा सके। ऊ हनुमान अस बलिष्ट शरीर के ध्यान दिला के ओकरा के शक्तिमान बनावे के कामना करेला।\nए बबुआ। तू कथी के ?\nखने सोना, खने रूपा के ।\nबाबू चउवा चनन के,\nपितिया पीताम्बर के,\nमातारी हऽ लवंग के,\nलोग बिराना माटी के ?\nए बाबू तोहार बाबा कइसन ?\nकुर्सी ऊपर राजा अइसन।\nए बाबू तोर इया कइसन ?\nमचिया बइठन रानी अइसन।\nए बाबू तोहार बाबू कइसन ?\nकुर्सी बइठल कलक्टर जइसन।\nए बाबू तोर फुआ कइसन।\nबेग लटकवले मेम जइसन।\nए बाबू तोर माई कइसन?\nघर घर घूमत बिलाई जइसन।\nइहे गीत जब माई आ चाची गावेली तब फुआ के जगह पर चाची आ माई के जगहो पर फुआ गावेली।\nछने छने छेरिआत लइका के कांहा पर पार के फुुआ खेलावेली आ गा गा के बझावे के प्रयास करेली। एह गीत मे कुल खनदान के मान मर्यादा के ओर ध्यान लगावल जाला। एकरा प्रति हमेशा चौकस चेतना बालमन, अचेतन, में भरल जाला। बाबा घर के सर्वोच्च स्थान पर होले। जीवनानुभव से पाकल। सर्वशक्तिमान घर-परिवार के मालिक एही से उन्हूंका के राजा कहल गइल बा। अइसने राजा के पत्नी रानी बन के पूजन जाली। संपूर्ण व्यवस्था के कर्ता पिता परिवार में जिलाधीश के हैसियत वाला होला। जेकर भाई कलक्टर होई ओकर बहिन सान से अकड़ के मेम अस चलबे करी। बबुआ के फुआ माई के ननद भइली, ननद भउजाई में हंसी-मजाक बराबर से चलत आइल बा। इहां पर गीत में हास्य में पुट देल गइल बा। एही के तहत बबुआ के माई के घर घर घुमत बिलाई कहल गइल बा। एक तरह से गीत में बेमतलब ना घूमे के हिदायत दिहल गइल बा। जवन जीवन में सीख के अनमोल भीख दे रहल बा।\nगीत सं7के देखल जाय। बबुआ के तनी भर ओठ बिजकावते मातारी के करेज करकरा के फाटे लागेला। ऊ कांही पर पार के गीत गावे लागेली। स्नेह के उतुंग चोटी पर पहुंच के देह गेह के सुधि हेरा जाला। मातारी बदे सबसे सुंदर बबुआ होले आ बबुआ खातिर मतारी। उत्तम रूपक पल पल पर बिटोरत-छिटांत रहेला। गीत में बाबू चउआ चनन के कही के निर्माता के प्रति अगाध स्नेह आ आदर के भाव उकेरल गइल बा। पितिया यानि चाचा के पीतांबर कहल गइल बा। पीताम्बर भगवान विष्णु/ कषण के पहिरन हऽ। पावन चंदन चर्चित बेदी पर पीताम्बर धारण करिके बइठले पर दूनों के मान मर्यादा बढेला। बाप-चाचा में अभेद भाव राखे के, भाईचारा राखे के परोक्ष रूप से बतावल गइल बा। साथे साथे चेतावल गइल बा कि अपना बाप-पितिया अस मिल-जूल के रहब तबे जीवन में सफल होईब। एह से हमेश ख्याल रही कि तू का हवऽ।\nकांची कुची कउआ खाय।\nघी के लोंदा बबुआ खाय।।\nबबुआ/बबुनी के तेल लगा के आंख मुंह पोछत गीत के गा-गा के बझावल जाला। एह गीत में कहल गइल बा कि काम निकाले खातिर ठकुरसुहाती बोलल अनुचित ना हऽ । तेल लगावे वाला/वाली के बबुआ/बबुनी के गीत में अझुरा के स्थिर राखलो मकसद रहेला ताकि आंख-कान खोदाय मत।\nचमन अइसन चुमन अइसन।\nमहना जुआठ अइसन।\nतेलिया के झंवड़ा दुबरा।\nहमार बाबू कुमना।।\nतेल लगावत खा ई गीत गा-गा के बाबू के स्थिर राखे के कामना राखल जाला।\nकाहे तू रोवलिस बुची रे ?\nपाएंंट ला कि टोपी ला ?\nगलर गलर पुआ पाकेला।\nचिलरा खोईछा नाचेला।।\nजो रे चिलरा खेत खरिहान।\nलेके अइहे कनकजीर धान ।।\nओही धान के चुरा कुटइबो।\nबाभन-बिसुन भोजन करइबो।।\nबभना के पूत दिही असीस।\nजीय बबुआ लाख बरीस।।\n13 घुघुआ घुघेली, आतम चउरा ढेरी।\nपत्ता उडिआइल जाय, बिलइया खदेड़ले जाय।\nचल लइके दानापुर, दानापुर में का बा ?\nलाल लाल सिपहिया बा, दूनो कान कटावल बा,\nपरती में बेलावल बा। परती में सुगवा,\nबिनेला खटोलवा, ओह पर सूते मामा-मामी,\nबीच में बालकवा।\nए……….बहू हंडिया-पतुकी सहरले रहिहऽ\nबबुआ जात बा भड़ाक\nमामा के छंवड़ा रोवत बा।\nकेरा दूगो जोहत बा।\nरोवे दे खकचोदा के\nनाचे दे पंवरिया के,\nदेखे दे महाजन के।\nघुघुआ माना, उपजे धाना।।\nबाबू के छेदा दे नाक दूनो काना।।\nघुघुआ माना, उपजे धाना,\nअइहें बचिया के मामा,\nछेदा दिहें काना\nपेहा दिहें बाला\nनया भीत गिरेले, पुराना भीत उठेले,\nसम्हरिहे बुढिया, छिपा लोटा।\nघुघुआ माना उपजे धाना,\nधनि धनि अइले बबुआ के मामा,\nबबुआ के नाक कान-कान दूनो छेदवले,\nसोनरा के देले भर सूप धाना\nसोनरा के पूतवा देला असीस\nबबुआ जीए लाख बरीस।\nघुघुआ माना मनेर से, अरवा चावल डेढ सेर\nबबुआ खाई दूध भतवा, बिलइया चाटी पतवा\nपत्ता उडिया गइल, बिलाइया लजा गइल।।\nबालक/बालिका के हाथ-पांव तनिक दीढ़ हो जाला। ऊ बइठे लागेला।\nओकर गर्दन-मुंडी दीढ़ हो जाले तब खेलवनिया चीताने सूत के अपना दूनो गोड़वन के पेट-छाती पर मोड़ के ओकरे पर बालक के बइठा के ओकर दूनो हाथ अपना हथवन से धरि के उपरांकित घुघुआ-गीतियन के गा के खेलावेला।\nराम आ कृष्णा के माई अपना शाही सामर्थ के बल पर अपना पूत के सोना के पलना पर झुलावत होइहें बाकिर भोजपुरिया खेलवानिया के पांवे पलना बनि गइल बा। एही पांव पलना पर जीवन के शास्वत संगीत गा के अपना पूत के मन-प्राण में जीवन के सार तत्व बइठावत बाड़ी। एह गीत में ई बतावल गइल बा कि आदमी के विवके हर दम जागल रहे के चाहीं। उड़िआत पतई के पाछा-पाछा धावल आ दोसरा के जूठ पतल चाटल नीच कर्म हऽ। जातो जाला आ भातो न भेंटाय। नया भीत गिरेले, पुराना भीत उठेले में महात्मा कबीर के उल्टवांसी के शिल्प शैली में जीवन के अनिवार्य परिवर्तन के बात बतलावल गइल बा यानि परिवर्तन प्रकृति के शास्वत नियम हऽ जवना के देख के घबड़ाए के ना चाहीं। नया-पुरान आ पुरान-नया होत रहेला। एकरा के रोकल संभव नइखे। आदमी के अमर करे के प्रयास युग-युग से होत आ रहल बा आजो हो रहल बा। अविष्कार सतत चलत रहेवाली प्रक्रिया हऽ, चलत रही एहू में दू राय नइखे। आदमी अमरत्व प्राप्त करे लागी तब जल-जमीन-हवा के समस्या कइसे हल होई? एकर कल्पनो अबहीं ना कइल जा सके। सुख दुख में समभाव से रहल ज्ञानी आदमी के काम हऽ।\nएह गीत में अंग्रजी राज के गंध बा। कहल जात बा कि दानपुर चलल जाय तब सवाल उठत बा कि उहंवा जाके का मिली? जवाब जन्मत बा कि उहां चल के सैनिक बनल जाई। देस में कवनो राजा महराजा रह नइखन गइल। भर्ती हो रहल बा। उहंवा भर्ती हो गइला पर सभ दुख दलिदर भाग जाई। बाकिर सुनेवाला, प्रतिरोध करत कहत बा कि ना ना। ई अनुचित होई। जे लोक भर्ती होेके अंग्रजी सेवा में बा। ऊ धर्म के विरोध काम कइला के चलते समाज से बहिस्कृत कर दीहल गइल बा। स्वधर्में मरन…….के याद करावल गइल बा-एह गीत में। बहाल लोग के ना धर्म रह गइल बा ना जात। ऊ लोग जात धर्म के बंधन से अलग बा।\nधान के पइआ फेंके लाएक होला बाकिर आदमी के पइया फेंकल ना जाय। रचल खटोला पर मामा मामी के बीच बालक बिहंस सकेला। खकचोदा में एगो व्यंग भरल बा। द्वेश के भाव के दखल अंदाज नइखे। घर में जब बालक के रोवाई सुनाई, ऊ बिहंसी तब पांव नचबे करी। महाजन दीदा भर के निहार लेस कि पूत पवला के खुशी धनी गरीब के घर में एक समान होला। आपन पूत सभका प्यारा होला। पूत के जवान होखते दुख भाग जाई। सुख-दुख में समभाव राखे के, जीवन समर में हरवे हथियार के हरदम चौकस रहे के, निर्माण के जुझारू उत्साह राखे के चटक रंग भरल बा-एह गीत में। हार के हार मान के जीवन जंग से पराइल कायर के काम हऽ।\nचंदा मामा। आरे आव, बारे आव,\nनदिया किनारे आव\nसोना के कटोरवा में\nदूध-भात ले ले आव\nबबुआ के मुहंवा में घूट।।\nखाना, खाए में कवनो बालक नाकुर-नुकुर करे लागेला, मुँँह के पास कवर ले गइला पर रोए लागेला, मुंह हटा-हटा लेला तब खिआवे वाला आदमी लइका के घर के बाहर भा छत पर ले जाके चंदा के देखा-देखा के उपरांकित गीत गा गा के कवरे कवर खाना खिआ देला। ए गीत में नजदीकी रिश्तेदार के संपन्न के बखान आ बालक के सुख-चैन के कामना भरल बा। खात खा मन चंचल ना रहे के चाहीं। शांति के साथ खाना खइले पर नीक सेे देहे लागेला, ई खिआवे वाला के मन में बा। एही से ऊ बहला, फुसला, खेला-खेला के खाना खिला रहल बा कवनो तरह के जोर जबरदस्ती नइखे करत। एह में सुख समृद्वि के कामना भरल बा।\nचुप्प रह चुप्प रह बालबचना\nबाप-माई गलहू चिचोर कोड़ना\nसांझाी खानी देख लीह भर अंगना\nउहंवा से ले अइहें भर ढ़कना\nमोटरी पटक दिहें भर अंगना\nदूधवा पिआ दिहें तीन ढ़कना।।\nते तइया, ते तइया, बाबू तइया,\nतेल के घटाई चढ़ो, बाबू के मोटाई,\nबाबू कोतल सन, बाबू कोतल सन,\nधोबिया के पाठ सन, तेली के जुआठ सन,\nगंगा जी के सेवार सन,\nकाचर-कुचर कउआ खाई, घी के लडु बबुआ खाई,\nदिनो दिन होखस बीस, बबुआ जीअस लाख बरीस।।\nमतारी-बहिन, चाची, मामी भा फुआ दादी के मुंह से बहला के तेल लगावत खा ई वात्सल्य के गीत गावल जाला। एह गीत में लइका के सोगहग विकास के कामना कइल गइल बा। बालमन के प्रौढ़ प्रौढ़ चीज से परिचित करावे के प्रयास कइल गइल बा। अइसने बने के सीख देल गइल बा।\nतोर मइया ना डोलावे\nतेर बाप ना डालावे\nतेाके हमहीं डोलाई\nएह गीत में मइया बापा के जगह पर मउसी, मउसा, आजी-बाबा, चाचा चाची फुआ-फुफा लगा के गावल जाला। आकास में उड़त चिरई आ झुला झुलत किशोरियन के देख के झूले खातिर लइका जिद करेला। बाप मतारी कवनो कारण बस लइका के मांग पूरा ना कर पावे तब दोसर केहू नजदीकी रिश्तेदार एक हाथ लइका के दूनो गोड़ आ एक हाथ से ओकर दूनो बांह धरि के झुलावत आ गावत रहेला। एह गीत के द्वारा हमरा समुझ से लइका के अवचेतन में ई भाव भरल गइल बा कि अपना नजदीकी से नजदीकी आदमी के मददगार ना बनलो पर समाज के केहू ना केहू आगे आके मदद कर सकेला एह से खाली अपना नजदीकी रिश्तेदार के अलावे दोसरो केहू के गैर ना समझे के चाहीं।\nबबुआ के मइया अउरी, भर हाड़ी रिंहेली जउरी,\nअपने खाली कठवतिया में बबुआ के देली उलदिया मेे।।\nतेही खातिर बाबू हमार रूसेलन\nउलदी कठउती के दूसेलन,\nरूसल रूसल बाबू ममहर जाय,\nउहंवा से अनले कनकजीर धान,\nओही धान के चुड़ा कुटाईब,\nकमकजीर के चुड़ा सोरहिया-दूध,\nखालऽ बबुआ जइब बड़ी दूर।।\nबबुआ के मामा अइले, घोड़ा पर कि हाथी पर ?\nकुकर भुुंकत आवेला, बानर नाचत आवेला।\nचीलर काटत आवेला, सुअर देखत आवेला।\nबइठ मामा चैकी पर, अडरे मडेर के झोपड़ी\nकउआ रे कहंरिया, मइनी के बजनिया\nछोटकी के तेल देनी, बड़की के आग\nउठ रे जटिनिया, बेटी भइली तमासा\nमामा कउआ नीचे दाढी\nअब ना मामा जीही, गुड़ गुड़ हुक्का पीही।\nबबुआ के मामा आवेले\nघोड़ा पर कि हाथी पर ?\nकुकुर भँुकत आवेला\nबानर नोचत आवेला\nचीलर काटत आवेला\nसुअर देखत आवेला।\nलइकन के अपना मामा से बहुत प्रेम होला। बबुआ के मामा से बबुआ के बाप पितिया के मजाक के रिश्ता होला। एही से मामा के नांव पर उपरांकित गीतियन में हास्य व्यंग भरल गइल बा।\n20 सुगवा धनवा खात बा\nमार बेटी भक्षनी, गोड़ में देवो पैजनी,\nखाए के देबो भोजनी,\nगंगा पर बिआह देब,\nआवे के ना जाए के\nटुसुर टुसुर रोवे के ।।\n21 हाल हाल बबुआ, कुरूई में ढेबुआ,\nबाप दरबरूआ, मातारी अकसरूआ,\nमाई तोहार गइली चिचोर खनना,\nसांझी खानी अइहे तऽ भर अंगना।\nआदमी देखो भा आपन आंख मुंदी लेवो बाकिर वातावरण के प्रभाव से ऊ बाच ना सके। हवा-पानी हमेशा आपन प्रभाव सीधे भा घुमा के डालत रहेला। घर में द्वेष पैदा करिके सोना के कटोरा केहू ले भागल। भोजन करे-करावे बदे बाच गइल काठ के उलदी। आदमी के खून में बइठल सोना के कटोरा के संस्कार अबहीं भुलाइल नइखे। लइका के रूसले एक मात्र अस्त्र होला, जवना के प्रयोग बालगीतन में जगहे-जगह पावल जाला। चहबचा के जगह पइसा जोगा के राखे बदे माटी के कुरूई बांच गइल बा। गरदन में गुलामी के फंदा डालके दरबार कइला के बादो पेट नइखे भरत। घर-आंगन में बालक के अकसरूआ छोड़ि के भंवरा-भंवरा धाके मतारी के सामने चिचोर खने के मजबूरी सर पर सवार बा। घर के तंगेहाली से लइका ममहर जाके नीमन खाए लाएक धान ले आवत बा। एह बात में सहयोग के स्नेहिल भावना के पावल जाता। साथे-साथ भोजपुरिया संस्कृति के सुगंध भरल बा कि विवाहोपरांतो भाई अपना बहिन के भुला-त्यागि ना देवेला आ मौका पर मदद करे में आना-कानी ना करे। धरती पर उपलब्ध जानवरन में सनातनी आदमी खातिर गााय सबसे पावन-पवित्र जानवर होले। ओकरो में सोरही। जवना के पोंछ के बाल के चंवर बनेला। गाइ के स्थान उंच पीढा पावेला। बाकिर ई प्रजाती दूर हिमालय क्षेत्र में पावल जाले, भोजपुरी क्षेत्र में ना। इहां सोरही के अर्थ सोरह नीमन गुण लक्षण वाणी समझल जाए के चाहीं। चुड़ा-दूध खा के यानि सहयोग पा के, मंजिल के दूरी बता के जीवन या़त्रा के प्रति प्रोत्साहन देल गइल बा। मिथिला क्षेत्र के गीत रहित तब चूड़ा-दूध के बदला मे चूड़ा-दही रहित। ई गीत मोतिहारी (बेतिया) तरफ के हऽ ना तऽ चुड़ा-दूध के बदला दूध-भात गावल जाइत। ऊ इलाका मीथिला से सटल क्षेत्र हऽ ऐ्ही से भात ना चूड़ा रखल गइल बा। बालपन में लइकन में कल्पना के बहुलता रहेला। धीरे धीरे वास्तविकता से परिचित करावेले सुझाव मनौवैज्ञानिक सच्चाई द्वारा उपरांकित दूनो गीतियन में मनो वैज्ञानिक भाव के उतारल गइल बा। मनौवैज्ञानिक कसउटी पर कसाला पर दूनो गीत खरा बाड़ीस।\nपारंपरिक बाल गीत बालक बालिका में संस्कार के जड़ रोपे में त मददगार होखबे करेला साथ ही बचपन में अभाव का होला ई ना जाने देवे। ऊपर वर्णित गीतन से स्पष्ट बा कि गीतन के रचना बाल मनोविज्ञान के आधार पर कइल गइल रहे जे आजो प्रासंगिक बा।\nसंदर्भ: – भोजपुरी बालगीत: सांस्कृतिक अध्ययन\n(डॉ स्वर्ण लता )\nडॉ स्वर्ण लता\nकृष्णापुरी,रोड नं 4\nआलेखडॉ स्वर्ण लता\nब्रजभूषण मिश्र कवि, निबंधकार, संपादक, समीक्षक आ संगठनकर्ता होखे का पहिले साफ मन-मिजाज आ दिल-दिमाग के...


बुध2सितम्बर 2020 के टटका खबर भोजपुरी में – टटका खबर\nउत्तर प्रदेश चुनाव देश-दुनिया बिहार भोजपुरी पट्टी मनोरंजन राजनीति व्यापार\nSep 3, 2020 एकमा, कुशीनगर, गोरखपुर, जातिगत राजनीति, जौनपुर, बलिया, भोजपुरी, लालू प्रसाद, विश्वविद्यालय, शेयर बाजार, संत कबीर नगर, सारण, सोनभद्र, हिन्दू एका\nलालू प्रसाद के राजद वाला गठबन्हन में शामिल रहल हिन्दुस्तानी आवाम मोर्चा अब राजग में आ गइल बा. बुध का दिने जीतन राम माँझी राजग में शामिल हो गइलें. सुशील मोदी उनुकर स्वागत करत कहलन कि लालू के भाव खतम हो गइल बा आ एही चलते उनुका गठबन्हन में भगदड़ मच गइल बा. पहिले ऊ आजु बियफे का दिने शामिल होखे वाला रहलन बाकिर बाद में अपना सरकारी आवास पर मीडिया बोला के बुधे का दिन एकर एलान कर दिहलन बिहार के मुख्यमंत्री रह चुकल जीतन राम माँझी. इहो कहलन कि अबहीं सीट बँटवारा पर कवनो बातचीत नइखे भइल.\nसंत कबीर नगर जिला के खलीलाबाद इलाका के कटबंध गाँव के एगो आदमी के लाश गाछ पर लटकल बरामद भइल बा. पुलिस के कहना बा कि पहिला नजर में ई आत्महत्या कइल लागत बा जबकि घरवालन के अनेसा बा कि ओकर हत्या कइल गइल बा.\nबिना अनुमति लालू प्रसाद से भेंज करे राँची चहुँपल बाराचट्टी विधायक समता देवी के राँची प्रशासन 14 दिन ला क्वारंटाइन कर दिहलसि. जान जाईं कि सुशील मोदी आरोप लगा चुकल बाड़न कि लालू प्रसाद जेले से आपन राजनीति चलावत बाड़न आ ओहिजे से टिकट बाँटे में लागल बाड़न.\nहिन्दुवन का बीच के एका तूड़े खातिर ओकर विरोधी जातिगत राजनीति करे में लाग गइल बाड़ें. कुछ लोग के लागत बा कि ब्राह्मण अतना बेवकूफ होखेलें कि ओह लोग के बहका के देश लूटे के अधिकार हासिल कइल जा सकेला. एह काम में तरह के तरह के लोग सोशल मीडिया में नाम बदलि बदलि के अफवाह आ जाति कलह पसारे में लागल बाड़ें. वइसनो अनेरिया हिन्दू नाम ले के एह विवाद के हवा देत बाड़ें जे हिन्दू ना हउवें.\nसोनभद्र ब्लड बैंक के दू गो कर्मचारियन के कोरोना भइल मिलला का बाद ब्लड बैंक के दू दिन ला बन्द कर दीहल गइल बा.\nबहराइच में एगो भोजपुरी फिलिम के शूटिंग बिना इजाजत करे में लागल हीरो हिरोइन समेत पाँच जने के गिरफ्तार कर लीहल गइल. एह लोग के शूटिंग देखे ला मजमा जुट गइल रहुवे आ लोग बिना मुँहजाबी लगवले आ दैहिक दूरी ना मानत मिलल लोग.\nसारण जिला में छपरा सीवान रेलखंड पर एकमा का लगे के संकाय गाँव का नियरा बनल गेट नं 66 क्रासिंग पर तैनात गेटमैन के मौत साँपे कटला का चलते हो गइल. ओह समय ऊ ड्यूटी पर रहुवे. ओकरा के छपरा अस्पताल ले गइल जहाँ से ओकरा के पटना रेफर कर दीहल गइल जहाँ ओकर मौत हो गइल.\nकुशीनगर में बनत अंतर्राष्ट्रीय हवाई अड्डा परिसर में पड़त चार गो मन्दिरन के मंगल का साँझे पूरा विधि-विधान से परिसर का बहरी स्थानान्तरित कर दीहल गइल.\nसोनभद्र जिला के अनपरा इलाका में एगो आदमी के चोर बतावत लोग ओकरा के पीट पीट के मुआ दिहलें. पुलिस एह मामिला में चार जने के गिरफ्तार कर लिहलसि.\nबलिया जिला के सुखपुरा इलाका में एगो इनार से एगो बूढ़ के सड़ल लाश बरामद भइल बा. ओकर पहचान पता करे के कोशिश हो रहल बा.\nकुशीनगर जिला के हाटा पुलिस रामपुर सोहरौना के एगो इनामी अपराधी के गौरीबाजार मोड़ के लगे से गिरफ्तार कर लिहलसि. ओकरा गिरफ्तारी पर पन्द्रह हजार रुपिया के इनाम घोषित रहुवे.\nपूर्णिया विश्वविद्यालय के कुलपति प्रोफेसर राजेश सिंह के गोरखपुर विश्वविद्यालय के कुलपति बना दीहल गइल बा. आपन कार्यभार सम्हरला का दिन से तीन बरीस ले ऊ एह पद पर रहीहें.\nजौनपुर जिला के मड़ियाहूं इलाका के सीर गाँव में एगो लड़िका नीचे गिरल 11 हजार के हाईटेशन बिजली तार से छुआ गइला का चलते झँउस गइल. बाद में इलाज का दौरान अस्पताल में ओकर मौत हो गइल. तार बिना उठवले ओहमें बिजली सप्लाई चालू कर दिहल रहे.\nबुधो का दिने देश के शेयर बाजार बढ़ती देखवलें आ 185.23 अंक बढ़ि के सेंसेक्स आ 64.75 अंक चढ़ि के निफ्टी बन्द भइल. चार्ट पर बुलिश कैन्डल बनला का बावजूद आजु साप्ताहिक वायदा सीरिज बन्द होखे वाला दिन भइला का चलते उतार चढ़ाव देखे के मिल सकेला,


भोजपुरी सिनेमा के सबले कम उमरिया नायक ‘‘प्रदीप पाण्डेय’’ – Anjoria\nभोजपुरी सिनेमा के सबले कम उमरिया नायक ‘‘प्रदीप पाण्डेय’’\nभोजपुरी फिलिमन के सबले कम उमरिया नायक हउवें प्रदीप पाण्डेय ‘‘चिंटू’’. ‘दीवाना’ जइसन ब्लाकबस्टर फिल्म से शुरआत करे वाला चिंटू अबहीं अठारहे साल के बाड़े आ बी. कॉम सेकण्ड ईयर के छात्र हउवें. प्रदीप बतौर नायक अपना पिता आ भोजपुरी फिलिमन के सुपरहिट निर्देशक राजकुमार आर पाण्डेय के फिल्म ‘‘देवरा बड़ा सतावेला’’ में अभिनय कइले रहले. रवि किशन, पवन सिंह जइसन सुपरस्टारों का रहते हुए एह प्रदीप दर्शकन पर आपन छाप छोड़े में सफल रहले. आ तब ओकरा बाद ‘लहरिया लुटऽ ए राजा जी’, मैं नागिन तू नगिना, आ दुश्मनी, में अपना अभिनय से प्रदीप दर्शकन के पसंदीदा नायक बनत गइले.\nप्रदीप पाण्डेय ‘‘चिंटू’’ फेर एक हाली परदा पर छाये खातिर तइयार बाड़े आ उनुकर दू गो फिलिम ‘‘पियबा बडा सतावेला’’ आ ‘‘ट्रक ड्राइवर’’ जल्दिये रिलीज होखे वाला बाड़ी सँ. आ एह दुनु फिलिमन में चिंटू के नायिका बनल बाड़ी काजल रघानी. प्रदीप अपना फिल्मी कैरियर से संतुष्ट बाड़े आ अबही बहुते कुछ अउर करे के तमन्ना पोसले बाड़े. प्रदीप पाण्डे अपना सफलता का पूरा श्रेय अपना पिता राजकुमार आर. पाण्डेय के देले.


बाति के बतंगड़ – Anjoria\nTag: बाति के बतंगड़\n– ओ. पी. सिंह भारत में मोदी आ अमेरिका में ट्रम्प. दूनू जने के राशि एके होखे के चाहीं. काहें कि दूनू के जीत के कहानी करीब-करीब एके जइसन बा.…\nजनवरी 24, 2017 Editor\n– ओ. पी. सिंह पिछलका हफ्ता बहुते कुछ देखे सुने के मिलल. ओही में से कुछ बातन के चरचा. खादी विभाग के कलेण्डर प चरखा चलावत मोदी के देख उनुका…\nजनवरी 22, 2017 Editor\n– ओ. पी. सिंह आपन देश गजबे ह. एहिजा तरह तरह के अजूबा देखे के मिलि जाला. सबले बरियार नेता के तानाशाह बतावत तरह तरह के विशेषणन से नवाज दीहल…\nजनवरी 9, 2017 Editor\n– ओ. पी. सिंह पिछला हफ्ता लिखले रहीं कि नाम में का धइल बा आ एह हफ्ता फेरु नामे के चरचा ले के बइठ गइनी. बाकि करीं त का ?…\nजनवरी 1, 2017 Editor\n– ओ. पी. सिंह नाम में का धइल बा. नाम कुछऊओ होखे, काम बढ़िया रहल त नाम होईये जाई आ काम खराब हो गइल त सगरी बनलो नाम खराब हो…


जनतब, अनचिन्हार आ परिचिताह (बतकुच्चन – 184) – Anjoria\nMarch 30, 2015 Editor बतकुच्चन, भाषा 0\nजनतब, अनचिन्हार आ परिचिताह. तीनो के तीनो जान-पहचान से जुड़ल शब्द आ आजु के बतकुच्चन एकनिए पर. जनतब के जगहा हिन्दी में जंतव्य ना होखे आ हिन्दी के गंतव्य का जगहा भोजपुरी में गनतब ना भेंटाव. परिचित त हिन्दीओ में भेंटा जाई बाकिर परिचिताह भोजपुरिए में मिलेला, हिन्दी में नइखीं पढ़ले कबो. परिचिताह ना त परिचित होला ना अपरिचित. ऊ एह दुनू का बीच के होला त्रिशंकु जइसन. ना त स्वर्गे में जा सकल ना धरतिए पर लवट सकल, बीचे में लटक के रह गइल. परिचिताह आदमी लागेला परिचित जइसन बाकिर याद ना पड़े कि के ह भा कब कहाँ भेंटाइल रहे. चेहरवा देखल लागत बा बाकिर सही-सही याद नइखे पड़त. अब अइसन आदमी के अपरिचित त कहल ना जा सके आ परिचितो बतावे में जोखिम बा त एगो शब्द गढ़ा गइल परिचिताह. जे परिचित जइसन लागे, परिचय के आहट जइसन सुनाव मन-दिमाग में, जेकरा बारे में.\nअब मान लीं कि रउरा कवनो परिचिताह भेंटाइल राह-पेड़ा में. रउरा चाहत नइखीं कि ओकरा के पहचानी, त महटियावे के कोशिश करब. तबले ऊ आदमी टोक दिहलस रउरा के, का हो अनचिन्हार हो गइल बाड़ऽ का आजु? कहे के मतलब कि आजु हमरा के चिन्हे से भागत बाड़ऽ. अनचिन्हल बिना चिन्हाइल आदमी भा सामान का बारे में कहल जा सकेला बाकिर अनचिन्हार ओह आदमी के कहल जाला जे चिन्हियो के ना चिन्हे के नाटक करत होखे. अनजान माने जेकरा बारे में कवनो जानकारी ना होखो, जेकरा के जानत ना होखीं ओकरा के अनजान कहल जाई. बाकिर कई बेर अइसनो होखेला कि जानकारी त पूरा होला बाकिर चिन्हत नइखीं त ऊ अनचिन्हल होला. जइसहीं ओकरा के चिन्ह लेब त पता चली कि रउरा ला ऊ अनजान ना ह, अनचिन्हल ह. जबकि ओकरा ला हो सकेला कि रउरा अनजाने होखीं. रउरा बारे में ओकरा लगे कवनो जानकारी ना होखो.\nकई बेर होला कि रउरा बढ़िया से मालूम बा कवनो आदमी का बारे में बाकिर ओकरा के चिन्हत नइखीं. अब ऊ आदमी रउरा मिलियो जाई त रउरा ला ऊ अनचिन्हले रही, जबले केहू चिन्हवा ना देव. अनजान आदमी के चिन्हल ना जा सके. जानकारी का बाद आदमी ओकरा बारे में अपना मन-दिमाग में कवनो चिन्हासी बना लेला आ बाद में दिमाग में बनल ओही चिन्हासी का सहारे ओकरा के चिन्हत रहेला.\nई त भइल अनचिन्हल आ अनचिन्हार के चरचा. चलत चलत जनतबो के निपटावत चलीं. शादी-बिआह का चरचा में अकसर कह दिआला कि ओकर पूरा परिवार जनतब में बा. जनतब माने जेकरा बारे में जानकारी बा. अगर कवनो बात भा घटना रउरा जानकारी में बा त कहल जा सकेला कि रउरा जनतब में ई बात भा घटना बावे. आ जनतब का बारे में अउरी जाने के जरूरत ना होखे. जबले पूरा नइखीं जानत तबले जनतब में होईए ना सके. जवना भा जेकरा बारे में जानकारी होखे ऊ जनतब में होला. कुछ देर पहिले गंतव्य के चरचा कइले रहीं. संस्कृत आ हिन्दी में द्रष्टव्य आ ज्ञातव्य मिलेला. जवन देखला के जरूरत बा ऊ द्रष्टव्य आ जवना बारे में जाने के जरूरत बा तवन ज्ञातव्य. आ जनतब के कवनो दिसाईं ज्ञातव्य से नाता ना खोजल जा सके. काहे कि जनतब का बारे में जाने के जरूरत ना होखे ज्ञातव्य का बारे में होला.


माँ मुंडेश्वरी देवी MP3 Song Download (इयरशॉट भोजपुरी - season - 1)| Listen माँ मुंडेश्वरी देवी Bhojpuri Song Free Online\nइयरशॉट भोजपुरी - season - 1 Episodes\nमाँ मुंडेश्वरी देवी Episode\nमाँ मुंडेश्वरी देवी\nइयरशॉट भोजपुरी - season - 120217 min 30 sec\nMore from इयरशॉट भोजपुरी - season - 1\nबारात के बाज गइल बाजा\nबिहान कहिया होई\nज्योति जगमगइली अमेरिका में\nAbout माँ मुंडेश्वरी देवी Episode\nबिहार के कैमूर पर्वत के पवरा पहाड़ी पर विरजमान माई मुंडेश्वरी के दरबार में कइसे होला चमत्कार ? जानीं लो एह एपिसोड में.\nRelated Tags - माँ मुंडेश्वरी देवी, माँ मुंडेश्वरी देवी from इयरशॉट भोजपुरी - season - 1, इयरशॉट भोजपुरी - season - 1 माँ मुंडेश्वरी देवी, माँ मुंडेश्वरी देवी, Listen माँ मुंडेश्वरी देवी\n© Earshot Media


यह ले अपनी लकुटि कमरिया, यह ले अपनी सोटी – Anjoria\nबहुत दुख का साथ बतावे पड़त बा कि सिनेमा भोजपुरी से जुड़ल हर खबर, भा प्रचारक लोग से मिलल हर रपट के प्रकाशित ना कइल जा सकी. काहे कि सामग्री के भोजपुरी अनुवाद करे में लागे वाला मेहनत के कवनो फायदा नइखे लउकत. मानत बानी कि हमरा भोजपुरी से लगाव बा आ एह चलते भोजपुरी से जुड़ल सामग्री पाठकन ले चहुँपावल हमार मकसद होखे के चाहीं. बाकिर जब चार गो काम में से एके गो काम पर सगरी समय लाग जाव त कुछ ना कुछ करही के पड़ी. एहसे भोजपुरी के साहित्य के प्रकाशन पर बेसी ध्यान दिहल जाई आ फिलिम से जुड़ल समाचार में काट छाँट कइल जाई.\nकारण चाहे जवन होखे बाकिर भोजपुरी प्रकाशन, प्रिंट मीडिया में भा नेट पर, चलावल आर्थिक नजरिया से फायदेमंद नइखे. लाख चाहीं कि एगो दू गो टाइपिस्ट राख के काम चलावल जाए बाकिर ओकर खरचा कहाँ से आई? आ कतना दिन ले आपन धनदाह जारी राखल जा सकेला?\nप्रचारक लोग के धन्यवाद देत अनुरोध करब कि अँजोरिया पर प्रकाशित करे ला या त भोजपुरी में सामग्री भेजीं, यूनिकोड में भा कृतिदेव में. दोसरा फांट पर भा स्कैन कर के, भा पीडीएफ फार्मेट में आइल सामग्री छाँट दिहल जाई अगर ओकर कवनो समाचार अहमियत नइखे. दोसरे अगर कवनो फिलिम निर्माता चाहत होखस कि उनका के पूरा महत्व मिले त जइसे प्रचारक से अनुबन्ध होला ओही तरह अँजोरियो से अनुबन्ध कर लीं.\nकवनो कलाकार से जुड़ल प्रचार तब ले मत भेजीं जबले ऊ खबर ना होखे. आ खबर के परिभाषा होला कि जवना बात के केहु छिपावल चाहे ऊ खबर होला आ जवना बात के छपवावल चाहे ऊ विज्ञापन. आ विज्ञापन ढेर दिन ले फोकट में ना हो सके.\nमाफ करब सभे. बाकिर उमर बढ़ल जात बा, जिम्मेदारी बढ़ल जात बा, समय घटल जात बा. एहसे कुछ ना कुछ बदलाव कइल जरूरी बा. फिल्म से जुड़ल खबर मुहुर्त पर, शूटिंग से जुड़ल खबर महीना में एक बार, हर टेरीटरी में रिलीज होखे के आ एक बेर रिलीज भइला पर. बस अतने खबर दिहल जा सकी.\nफिल्म के बैनर, फिल्मकारन, तकनीशियन आ कलाकारन के पूरा सूची एके बार भेज दीं. रिलीज से पहिले ओह फिल्म से जुड़ल बीस पचीस गो स्टिल भेज दीं. त हर केहु के ओह फिल्म का बारे में काम लायक जानकारी मिल जाई. फिलिमो के फायदा मिली आ एके बतिया सतरह बार टाइप करे से हमरो छुट्टी मिली.\nभोजपुरी सिनेमा के बात भोजपुरी में ना कर सकीं त बहुते साइट बाड़ी सँ हमार कवन जरूरत ?\nविदा लेत बानी. बदलाव आजुए से चालू हो गइल बा.\nअपने सभे के,


May 2020 – टटका खबर\nदेश में एह घरी पिछला छह बरीस से मोदी के सरकार चलत बा. मुनव्वर राणा के बतावल सौ करोड़ जानवरन का चलते ओही मुनव्वर के कहला मुताबिक 35 करोड़ आदमियन के ई संकट झेले के पड़त बा. पिछला सैकड़न बरीस के गुलामी का बादो देश के ई सौ करोड़ जानवर माने के तइयार नइखन कि


Bhojpuri: जब ओलम्पिक में भारत के शान बनले भोजपुरिया माटी के लाल – Danik India\nBhojpuri: जब ओलम्पिक में भारत के शान बनले भोजपुरिया माटी के लाल\nBy Danik India June 28, 2021 22 No comment\nभिन्सहरा हो गइले रहे. कय दिन के बुनी के बाद मौसम साफ भइल रहे. बीरबहादुर चा छड़ी उठवले अउर टहले निकल गइले. कुछ दूर चल के अहरा के पुल पs बइठ के बजरंगी पहलवान के राह ताके लगले. दूनो जना आर्मी में रहन. रिटायर भइले के बाद गांवे रहत रहे लोग. बजरंगी पहलवान के देख के बीरबहादुर चा उठ गइले. रोज पांच किलोमीटर घूमे के आदत रहे. घड़ी देख के दुलकी चाल में दूनो जना चल देले. बीरबहादुर चा सेना में गोलाफेंक के खेलाड़ी रहन. ऊ कहले, जब-जब ओलम्पिक खेल आवेला, तब-तब शिवनाथ बाबू के बहुत इयाद आवेला.\nऊ सात समुंदर पार मौनट्रियल ओलम्पिक में भोजपुरिया माटी के शान बढ़वले रहन. ऊ खलिहे गोड़ दउड़ के केतना मेडल जीतले रहन. 45 साल हो गइल लेकिन एकरा बाद बिहार के कवनो खेलाड़ी ओलम्पिक खेले ना गइले. बजरंगी पहलवान देशस्तर के कुश्ती में पदक जीत चुकल रहन. खेल से उनको बहुत लगाव रहे. ऊ कहले, 2021 के जापान ओलम्पिक में झारखंड के दू लइकी हॉकी में कमाल देखइहें, लेकिन बिहार खातिर ई अब्बो सपने के बात बा. शिवनाथ बाबू कइसे ओलम्पिक खेले गइल रहन ?\nभोजपुरिया माटी के लाल शिवनाथ सिंह\nबीरबहदुर चा कहले, आर्मी में बक्सर जिला के एगो खेलाड़ी रहन. ऊहे शिवनाथ बाबू के कहानी सुनवले रहन. बक्सर जिला के मंझरिया गांव में कम जोत के किसान रहन भरदुल सिंह. उनका दू लइकी अउर सात लइका रहन. शिवनाथ सिंह भरदुल सिंह के पंचवा संतान रहन. ऊ बचपन से ही बहुत तेज दउड़त रहन. खेत के आर होखे भा सघन बगइचा, ऊ लुत्ती लेखा भागत रहन. ओह घरी गांव-घर में इहे सोच रहे कि अगर लइका के बहाली मलेटरी में हो जाई तs परिवार में खुशहाली आ जाई. जे दउड़े में तेज रहत रहे ओकर मलेटरी में बहाली हो जात रहे. शिवनाथ सिंह दउड़ में बाजी मार के सेना में बहाल हो गइले. सेना में भर्ती भइला के बादो उनकर दउड़ में रुचि बनल रहल. उनकर प्रतिभा देख के सेना के एथलेटिक्स कोच ट्रेनिंग खातिर चुन लेले. एकरा बाद ऊ पांच हजार मीटर अउर दस हजार मीटर दउड़ के अभ्यास करे लगले. 1973 में एशियाई एथलेटिक्स चैम्पियनशिप के आयोजन फिलीपींस में होखे वला रहे. भारतीय टीम में शिवनाथ सिंह के भी चुनाव भइल. ऊ पांच हजार मीटर अउर दस हजार मीटर दउड़ में शामिल भइले. दूनो में सिल्भर मेडल जितले. एकर बाद उनकर नांव देश अउर दुनिया में मशहूर हो गइल. सबसे खूबी के बात इ रहे कि ऊ बिना जूते पेन्हले दउड़ लगावत रहन.\nएशियाई खेल में गोल्ड मेडल\nचलत-चलत बीरबहादुर चा से सांस तेज हो गइल रहे. तनी दम धर के कहले, एकरा बाद शिवनाथ बाबू के सितारा बुलंद होत चल गइल. 1974 में तेहरान में एशियाई खेल के आयोजन भइल रहे. पांच हजार मीटर अउर दस हजार मीटर के दउड़ में शिवनाथ बाबू फेन चुनौती पेश कइले. पांच हजार मीटर के दउड़ में गोल्ड मेडल जीत के ऊ तहलक मचा देले. ऊ इजरायल के युवाल अउर जापान के ओजावा के पछाड़ के भारत के शान बढ़वले. एह एशियाई खेल में भारत के चारे गोल्ड मेडल मिलल रहे जवना में ई भोजपुरिया जवान भी रहन. दस हजार मीटर के दउड़ में उनका सिल्भर मेडल मिलल. एकरा बाद शिवनाथ बाबू एथलेटिक्स के दुनिया के हीरो हो गइले. 1975 के एशियाई चैम्पियशिप में भी ऊ दू सिल्भर मेडल जितले. लेकिन ई प्रतियोगिता से अइला के बाद शिवनाथ बाबू मैराथन में दउड़े के फैसला कइले. ओह घरी जोगिनदर सैनी भारत के कोच रहन. उनक सलाह पs मैराथन दउड़ के अभ्यास करे लगले.\nओलम्पिक खेले खातिर चुनाव\nबीरबहादुर चा के कहानी जारी रहे. 1976 में ओलम्पिक खेल कनाडा के मौनट्रियल शहर में होखे वला रहे. भारतीय एथलेटिक्स टीम के चुनाव खातिर ट्रायल प्रतियोगिता भइल. शिवनाथ बाबू मैराथन दउड़ (42.195 किलोमीटर)2घंटा 15 मिनट 58 सेकेंड में पूरा कर के सब कोई के अचरज में डाल देले. 1960 के रोम अलम्पिक में जब इथोपिया के अबेबे बिकिला गोल्ड मेडल जीतले रहन तs उनका समय रहे2घंटा 15 मिनट 16 सेंकेड. शिवनाथ बाबू के समय एकरा से 42 सेकेंड ही अधिक रहे. अइसन जबरदस्त प्रदर्शन से उनकर चुनाव ओलम्पिक खातिर हो गइल. ऊ भारत के पहिला खेलाड़ी बनले जे ओलम्पिक मैराथन में दउड़ल रहले. शिवनाथ बाबू भी अबेबे बिकिला जइसन खलिहे गोड़ दउड़ के पदक जीतल चाहत रहन. बिकिला भी इथोपिया के सेना में शिवनाथ बाबू जइसन सैनिक रहन.\nओलम्पिक में भोजपुरिया माटी के शान\nबजरंगी पहलवान पूछले, का शिवनाथ बाबू के सरधा पूरा भइल ? तs बीरबहादुर चा कहले, 1976 के मौनट्रियल ओलम्पिक में 32 किलोमीटर के दउड़ तक शिवनाथ बाबू के स्थिति बहुत मजबूत रहे. ऊ आगा के चार प्रमुख धावक में एक रहन. उनका से आगा जर्मनी के शियरपिंस्की, 1972 के ओलम्पिक चैम्पियन फ्रैंक शॉर्टर (अमेरिका), फिनलैंड के लेसे विरेन जइसन मशहूर धावक दउड़त रहन. लेकिन एकरा बाद शिवनाथ बाबू पिछड़े लगले. जब दउड़ पूर भउल तs ऊ 72 प्रतिभागी में 11वां स्थान पs रहले. उनकर समय रहे2घंटा 16 मिनट 22 सेकेंड. ऊ आपन पहिले के सर्वश्रेष्ठ प्रदर्शन भी ना दोहरा पइले. उनके साथे दउड़ रहल शियरपिंस्की2घंटा9मिनट 55 सेकेंड में दउड़ पूरा के गोल्डमेडल जीतले रहन. चांदी के पदक जीते वला अमेरिका के फ्रैंक फोस्टर के समय रहे2घंटा 10 मिनट 45 सेकेंड. ऊ 1980 के ओलम्पिक में भी खेले गइल रहन. शिवनाथ बाबू ओलम्पिक में तs कवनो पदक ना जीत पइले लेकिन ऊ भारत के सबसे महान मैराथन धावक रहन. ऊ 1978 में2घंटा 12 मिनट में मैराथन दउड़ पूरा कर के नाया नेशनल रेकौड बनवले रहन. उनकर बनावल ई रेकौड आज ले केहू ना तूर पावल. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nTags: Bhojpuri News Bhojpuri Bihari Players in Olympic Japan Olympic 2021 Olympic 2020 date Olympic Medal Olympics Medal Shivnath Singh\nविभागीय रिपोर्ट में खुलासा, ओवरलोड गाड़ियों से बिहार की सड़कों को पहुंच रहा 16 गुना नुकसान


पीएनबी घोटाला में जीएम रैंक के अधिकारी गिरफ्तार – टटका खबर\nनयी दिल्ली, 21 फरवरी (वार्ता) केंद्रीय जांच ब्यूरो (सीबीआई) काल्हु देर रात पंजाब नेशनल बैंक घोटाला मामिला में बैंक के महाप्रबंधक रैंक के एगो अधिकारी के गिरफ्तार क लिहलसि.\nसीबीआई सूत्र बतवलें कि राजेश जिंदल नाम के एगो बैंक अधिकारी के गिरफ्तार कइल गइल बा. जिंदल अगस्त 2009 से 2011 का बीच पीएनबी के ब्रैडी हाउस बांच के प्रभारी रहलें आ एही दौरान नीरव मोदी के कंपनी के बिना मंजूरी के एलओयू जारी करे के सिलसिला शुरू भइल रहुवे. जिंदल एह घरी पीएनबी मुख्याल में महाप्रबंधक (ऋण) के पद पर तैनात बाड़न.\nसीबीआई काल्हु रात नीरव मोदी आ मेहुल चौकसी के कंपनियन के पांच गो पदाधिकारियनो के गिरफ्तार कइले बिया. जाँच एजेंसी पीएनबी के 10 गो अधिकारियन से आ नीरव मोदी अउर मेहुल चौकसी के कंपनियन के 18 गो कर्मचारियों से पूछताछ कइले रहल.\nआआपा विधायक जरवाल गिरफ्तार


राँची में विधायकन किहाँ सीबीआई के छापा – टटका खबर\nराँची में विधायकन किहाँ सीबीआई के छापा\nराज्यसभा चुनाव में हार्स ट्रेडिंग का मामिला में काल्हु सीबीआई राँची में राजद, झामुमो आ कांग्रेसी विधायकन किहाँ छापा मरलसि. एह मामिला में छब्बीस गो विधायकन पर सन्देह करत बिया सीबीआई. ओकरा पइसा लेन देन के सुबूत खोजे क बा.\nTags: सीबीआई छापा, हार्स ट्रेडिंग


बगहा – टटका खबर\nपू्णमासी राम से पाँच करोड़ रंगदारी में माँगल गइल\nबिहार के गोपालगंज से सांसद रहल कांग्रेसी नेता पूर्णमासी राम से कवनो आदमी फोन क के पाँच करोड़ रुपिया के रंगदारी मँगले बा. कहलसि कि ना दिहला पर उनुकर घर आ बगहा में उनकर मार्केटिंग काम्प्लेक्स के बम से उड़ा दिहल जाई, पूर्णमासी राम एह बाबत पटखौली थाना में आपन शिकायत दर्ज करा दिहले बाड़न.\nजानवर लदाइल तीन गो ट्रक का साथे तीन आदमी गिरफ्तार\nकैमूर जिला के भभुआ इलाका के परसिया गांव का नियरा पुलिस तीन ट्रक मवेशी जब्त कर के तीन जने के गिरफ्तार कर लिहलसि. एह मवेशियन के तस्करी क के बंगाल ले जाइल जात रहुवे. पुलिस बतवलस कि जानकारी का आधार पर पुलिस एह तीन ट्रकन के रुके के इशारा कइलसि त तीनो अउर तेजी से\nतीन गो कुख्यात डकैत सरेंडर कइले\nपश्चिम चंपारण जिला आ अगल बगल का इलाका में आतंक बनल तीन गो दुर्दांत डकैत काल्हु बगहा में पुलिस का सोझा सरेंडर कर दिहलें, साथ में असलहो सँउपले बाड़े स डकैत. बगहा के अनुमंडल पुलिस पदाधिकारी ललित मोहन शर्मा बतवलन कि सरेंडर करे वालन में दस्यु सरगना राधा यादव, ओकर भाई चुमन यादव आ रामाकांत\nसरकार विरोधी परचा का साथे छह गो संदिग्ध गिरफ्तार\nपश्चिम चंपारण जिला के बगहा रेलवे क्रांसिंग का लगे से पुलिस काल्हु छह लोग के गिरफ्तार कर लिहलसि. एह लोग का लगे सरकार विरोधी परचा मिलल. एहमें से एक जानी महिला चेतना मंच के संचालिका भारती हई आ चार गो अउर महिला आ एगो पुरुष हउवे. पुलिस एह लोग से पूछताछ करत बिया. (वार्ता)\nगंडक के कटाव से बगहा कब्रिस्तान पर खतरा\nगंडक नदी के पानी कम होखला का बीच बगहा के पुअर हाउस कब्रिस्तान कटाव का जद में आ गइल बा. एकरा पहिले दीनदयाल नगर में कटाव प्रशासन काबू में पवलसि त अब कटाव के जोर अब कब्रिस्तान का ओर हो गइल बा. प्रशासन के कहना बा कि रतनमाला आ पुअर हाउस के कटाव काबू मे\nबगहा गोलीकाण्ड का खिलाफ २७ जून के बिहार बंद\nबगहा के नौरंगिया इलाका में भइल पुलिस फायर में मरे वालन के गिनिती आठ पार कर गइल बा. काल्हु एह घटना का विरोध में बगहा में बंद रहल. एह बंद के समर्थन में भाजपा आ माले दुनु बाड़ी स. एह गोलीकांड में मरे वाला अधिका आदमी थारू रहलें. माले २७ तारीख के बिहार बंद के


क्लियोपैट्रा - विकिपीडिया\nBust of Cleopatra VII in the Altes Museum Berlin\nमिस्र के टॉलिमेइक राज के महारानी\n51–30 BC (21 साल)\n10 August 30 BC (aged 39)\nAlexandria, Roman Egyp\nक्लियोपैट्रा (अंगरेजी: Cleopatra VII Philopator, क्लियोपॅट्रा सेवेंथ फिलोपॅटॉर; यूनानी: Κλεοπάτρα Φιλοπάτωρ; 69 ई.पू. – 10 अगस्त30 ई.पू.) पुराना मिस्र के टॉलिमेइक राज के महारानी रहली आ एक राज के अंतिम शासक (फैरो) रहली।[नोट 1]\nक्लियोपैट्रा के यादगार पुराना जमाना से ले के नया जमाना तक ले के कला सभ के क्षेत्र में जियतार रहल बाटे। रोमन काल के इतिहास-लेखन आ लैटिन कबितई में आमतौर प एह रानी के बारे में आलोचना से भरल नजरिया रहल जे बाद में जा के मध्यकाल आ पुनर्जागरण काल के साहित्य में ब्यापक रूप में पसर गइल। विजुअल कला सभ में, इनके कई किसिम के माध्यम से देखावल गइल जइसे की रोमन बस्ट सभ में; पेंटिंग सभ में; रतन, पाथर बर्तन ओगैरह प नक्काशी के रूप में; आ शीशा पर चित्रकारी के रूप में इनके बिबिध चित्र मिले लें। टालेमी के जमाना के सिक्का सभ पर आ उभारदार नक्काशी (रेलीफ़) में इनकरा के देखावल गइल बाते। पुरंर्जागारण (रिनांसा) आ बरूक कला के दौर में ई रानी कई बिधा सभ के मुख्य बिसय बनली जेह में ऑपेरा, थियेटर के ड्रामा, कबितई, चित्रकारी आ नक्काशी गिनावल जा सके ला। विक्टोरियन काल में ई मिस्र के चीजन खातिर पागलपन के हद तक लगाव के चलन, जेकरा इजिप्टोमैनिया कहल जाला, वाला समय में ई बहुत पापुलर रहली। नयको, मने की माडर्नो, जमाना में ई कई किसिम के कला सभ के क्षेत्र में, हालीवुड के फिलिम सभ में आ कामर्शियल ब्रांड सभ के आइकन नियर चीजन के रूप में पापुलर रहल बाड़ी।\n1 शुरुआती बचपन\nशुरुआती बचपन[संपादन करीं]\nक्लियोपैट्रा VII के जनम शुरूआती 69 ईसा पूर्व में टालेमी बंस के राजा टालेमी XII किहाँ भइल आ इनके महतारी के रहल ई ना मालुम बाटे, [note 1] साइद ई टालेमी XII के मेहरारू रानी क्लियोपैट्रा VI ट्राईफाऐना के बेटी रहली।[note 2]\n↑ Grant (1972, p. 3) harvtxt error: no target: CITEREFGrant1972 (help) के कहनाम बा कि इनके जनम 70 ईसा पूर्व के अंत में चाहे सुरू के 69ईसा पूर्व में भइल।\n↑ अउरी जानकारी खातिर देखल जाय Schiff (2011, p. 28) harvtxt error: no target: CITEREFSchiff2011 (help) आ Kleiner (2005, p. 22) harvtxt error: no target: CITEREFKleiner2005 (help).\n↑ She was alsoadiplomat, naval commander, linguist, and medical author; see Roller (2010, p. 1) harvtxt error: no target: CITEREFRoller2010 (help) and Bradford (2000, p. 13).\n↑ Hölbl (2001), p. 231.\n↑ Grant (1972), p. 3. sfnp error: no target: CITEREFGrant1972 (help)\n↑ Roller (2010), p. 15. sfnp error: no target: CITEREFRoller2010 (help)\n↑ Grant (1972), p. 4. sfnp error: no target: CITEREFGrant1972 (help)\n↑ Preston (2009), p. 22. sfnp error: no target: CITEREFPreston2009 (help)\n↑ Jones (2006), p. 28. sfnp error: no target: CITEREFJones2006 (help)\nHölbl, Günther (2001) , A History of the Ptolemaic Empire, Tina Saavedra द्वारा अनुबाद कइल, London: Routledge, ISBN 978-0-415-20145-2.\nआइ॰एस॰एन॰टी॰: 0000 0001 0927 8576\nबी॰एन॰एफ॰: cb11938532d (data)\n"https://bh.wikipedia.org/w/index.php?title=क्लियोपैट्रा&oldid=720642" से लिहल गइल\nमिस्र के महारानी\nएह पन्ना पर आखिरी बेर संपादन 14 मई 2022 के 04:25 बजे भइल रहल।


देवनागरी लिखाई मे लिखल "भोजपुरी" शब्द\nभोजपुरी ( कैथी: 𑂦𑂷𑂔𑂣𑂴𑂩𑂲 सुनीं (मदद·जानकारी)) भाषाई परिवार के स्तर प एगो इंडो-आर्य भाषा हीया जवन मूल रूप से भारत के मध्य गंगा के मैदान के कुछ हिस्सन में आ नेपाल के तराई वाला कुछ हिस्सन में बोलल जाले। भारत में ई भाषा मुख्य रूप से उत्तर प्रदेश के पूर्वांचल में, बिहार के पच्छिमी में, आ झारखंड के उत्तरी-पच्छिमी इलाका सभ में बोलल जाले।\nमूल क्षेत्र के अलावा भोजपुरी जाने-बुझे वाला लोगन के बिस्तार बिस्व के सगरी महादीप कुल पर बा। उत्तर प्रदेश मे सबसे जादा भोजपुरी बनारस,बलिया,जौनपुर आउर गोरखपुर मे बोलल जाला।जेन्ने-जेन्ने यूरोपियन कॉलोनी रहल अंग्रेज लोग उत्तरपरदेश आ बिहार से भारी संख्या में मजदूरी करे खातिर लोग के ले गइल जिनहन लोग के भाषा भोजपुरी रहे। एसियाइ देशन में मउरीसस सूरिनाम, गुयाना, त्रिनिदाद आ टोबैगो, फिजी नीयन देश प्रमुख बाड़ें जहाँ भोजपुरी प्रमुख भाषा के रूप में बोलल आ बुझल जाले, चाहे इहाँ भोजपुरी के मूल में अन्य भाषा सभ के तत्व मिल के नाया भाषा सभ के निर्माण भइल बा।\nभारत के जनगणना आंकड़ा 2001 के अनुसार भारत में लगभग 3.3 करोड़ भोजपुरी बोले वाला लोग बा। मय बिस्व में भोजपुरी जाने वाला लोगन के संख्या लगभग7करोड़ से जादे बा। द टाइम्स ऑफ इंडिया के एगो लेखा में कहल गइल बा कि मय विश्व में भोजपुरी बोले वला 16 करोड़ लोग बाड़ान जे में से 8 करोड़ बिहार आउर7करोड़ उत्तर प्रदेश में रहे लें बाकी १करोड़ लोग बचल बिश्व में रहे लें, उत्तर अमेरिका के भोजपुरी संगठन के भी कहनाम बा कि बिस्व में 18 करोड़ अमदी भोजपुरी बोले लें। जनगणना आ हई बात में अंतर एह चलते हो सकेला की ढ़ेर लोग जनगणना में भोजपुरी के आपन महतारी भाषा ना लिखवावस।\n2.1 भूगोलीय बर्गीकरण\n3.1 आदर्श भोजपुरी\n3.2 पच्छिमी भोजपुरी\n4.1 कैथी लिखाई\n4.2 देवनागरी लिखाई\n7 मानवाधिकारन के घोषणा\n8 संबैधानिसंक दर्जा के माँग\n11 स्रोत ग्रंथ\nभोजपुरिया चाहे भोजपुरी भाषा के नामकरण बिहार राज्य के पुरनका शाहाबाद जिला (जेकरे बिभाजन से पहिले भोजपुर जिला आ बाद में बक्सर जिला बनल) के एक ठो जगह आ परगना भोजपुर के नाम परल हवे। ग्रियर्सन इहाँ, शाहाबाद के उत्तरी-पच्छिमी हिस्सा में, एगो कसबा आ परगना बतवले बाडें जेकरा नाम प एह भाषा के नाम पड़ल। बतावल जाला की मध्य काल में राजपूताना के मूल निवासी भोजवंशी परमार राजा लोग, जे उज्जैन हो के आइल रहे, बसावल आ एकर नाम आपन पूर्वज राजा भोज के नाम पर भोजपुर रक्खलस। ई गाँव उनहन लोग के राजधानी बनल आ एही भोजपुर राज्य के भाषा के नाम भोजपुरिया चाहे भोजपुरी भइल। वर्तमान समय में पुरनका भोजपुर आ नवका भोजपुर नाम के दू गो गाँव बक्सर जिला के डुमराँव ब्लॉक में बा। हालाँकि, कृष्णदेव उपधिया आपन पुस्तक में राहुल संकृत्यायन के हवाला दे के लिखले बाड़ें कि पुरनका भोजपुर (जे भोज राजा लोग के राजधानी रहल) अब मौजूद नइखे आ ऊ गंगा जी मे दहि गइल।\nभोजपुरी मुख्य रूप से उत्तर प्रदेश के पूर्वी जिला कुल अउर बिहार राज्य के पश्चिमी जिला कुल में बोलल जाले। उत्तरप्रदेश के वाराणसी, मिर्जापुर, गाजीपुर, बलिया, जौनपुर, गोरखपुर, देवरिया, आजमगढ़, बस्ती, सिद्धार्थ नगर आदि जिला के रहेवाला आ बिहार राज्य के शाहाबाद, सारन, चंपारन आदि जिला के रहेवाला लोग के मातृभाषा भोजपुरी ह। एकरा अलावा कलकत्ता नगर में, बंगाल के "चटकल" में आ आसम राज्य के चाय बगान में आ बंबई के अंधेरी-जोगेश्वरी नियन जगह में लाखन के संख्या में भोजपुरी भाषी लोग रहेले। अतने ना, मारिशस, फिजी, ट्रिनीडाड, केनिया, नैरोबी, ब्रिटिश गायना, दक्खिन अफ्रीका, बर्मा (टांगू जिला) आदि देश कुल में बड़ संख्या में भोजपुरिया लोग मिलेले।\nमानवाधिकारन के घोषणा[संपादन]\nसंबैधानिसंक दर्जा के माँग[संपादन]\nमुख्य लेख: आठवीं अनुसूची में भोजपुरी\nभोजपुरी भाषा बोले वाला लोग लंबा समय से एह भाषा के भारत में संबैधानिक भाषा के दर्जा देवे ला माँग कर रहल बाड़ें। कय बेरा ई बात संसद में उठावल जा चुकल बा। कइयन बेर एकरा ला धरना-पर्दर्शन आयोजित कइल जा चुकल बाटे।\nभारत के संबिधान में अठवां अनुसूची में वर्तमान में कुल 22 गो भाषा दर्ज बाड़ी। जबकि एह में भोजपुरी नइखे। एह चलते भारत में भोजपुरी भाषा के आधिकारिक तौर पर भाषा ना मानल जाला बलुक एकरा के हिंदी के बोली मानल जाला। भोजपुरी के भाषा ना माने के कारण के रूप में हिंदी के साम्राज्यवाद आ हिंदी भाषी लोग के संख्या बढ़ा-चढ़ा के देखावे के कोशिश मानल जाला, जबकि हिंदी के वकालत करे वाला लोग भोजपुरी के भाषा के दर्जा देवे के माँग के हिंदी के कमजोर करे खातिर षडयंत्र माने ला अ एकर बिरोध करे ला।\nमार्च 2017 में राज्यसभा में एह मुद्दा के जदयू के नेता अनवर अंसारी उठवलें आ ई कहलें की देस भर में प्राथमिक शिक्षा खातिर लइकन के महतारी भाषा के इस्तमाल होखे के चाहीं। हालाँकि, ई पहिला बेर नइखे आ एकरा पहिले भी भोजपुरी के अठवां अनुसूची में शामिल करे के माँग कइल जा चुकल बाटे।\n↑ Sudhir Kumar Mishra (22 मार्च 2018). "Bhojpuri,3more to get official tag". The Telegraph. 22 मार्च 2018 के ओरिजनल से पुरालेखित.\n↑ Nordhoff, Sebastian; Hammarström, Harald; Forkel, Robert; Haspelmath, Martin, संपा.. (2013). "Bhojpuric". Glottolog 2.2. Leipzig: Max Planck Institute for Evolutionary Anthropology. CS1 maint: display-editors (link)\n↑ L.S.S. O'malley (1 जनवरी 2007). Bihar And Orissa District Gazetteers : Saran. Concept Publishing Company. पप. 40–. ISBN 978-81-7268-136-4.\n↑ Dineschandra Sircar (1966). Indian Epigraphical Glossary. Motilal Banarsidass Publ. पप. 56–. ISBN 978-81-208-0562-0.\n↑ Pradyot Kumar Maity (1989). Human Fertility Cults and Rituals of Bengal: A Comparative Study. Abhinav Publications. पप. 34–. ISBN 978-81-7017-263-5.\n↑ ग्रियर्सन, जॉर्ज अब्राहम (1903). Linguistic Survey of India, Vol. V, Part-2 [भारत क भाषाबैज्ञानिक सर्वे, खंड पाँच, भाग-2] (English में). कलकत्ता: गवर्नमेंट प्रेस. प. 40. पहुँचतिथी 19 अक्टूबर 2016.\n↑ 13.0 13.1 उपाध्याय, कृष्णदेव. भोजपुरी लोकगीत. इलाहाबाद: हिंदी साहित्य सम्मलेन प्रेस. प. 12.\n↑ 24.0 24.1 खांडेकर, विनीता कोहली (24 जून 2010). "Regional pride" [क्षेत्रीय गरब]. बिजनेस स्टैंडर्ड. पहुँचतिथी 15 फरवरी 2017.\n↑ 26.0 26.1 "भोजपुरी को संविधान की आठवीं अनुसूची में शामिल करने की राज्यसभा में उठी मांग". Outlookhindi.com. 2017-03-16. पहुँचतिथी 2017-05-16.\nतिवारी, अर्जुन (2014). भोजपुरी साहित्य के इतिहास (पहिला संपा.). बनारस: विश्वविद्यालय प्रकाशन, वाराणसी.\n"http://bh.wiki.sxisa.org/w/index.php?title=भोजपुरी&oldid=654214" से लिहल गइल\nएह पन्ना पर आखिरी बेर संपादन6अप्रैल 2019 के 05:53 बजे भइल रहल।


फागुन के आसे – Anjoria\nमार्च 24, 2011 कविता, भोजपुरी\nहोखे लहलह बिरवाई.\nबुढ़वो जोबन राग अलापी\nचशमो के ऊपर\nभउजी काजर लगवाई\nबुनिया जइसन रसगर\nहो जाई मरिचाई.\nछउकी आम बने खातिर\nदुलहिन मारी आँखि\nबोलाई बलम इकोरा\nजिनिगी नेह भरल नदिया में